02021R2116 — FI — 06.12.2021 — 000.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.





Oikaistu:









▼B

EUROOPAN PARLAMENTIN JA NEUVOSTON ASETUS (EU) 2021/2116,

annettu 2 päivänä joulukuuta 2021,

yhteisen maatalouspolitiikan rahoituksesta, hallinnoinnista ja seurannasta sekä asetuksen (EU) N:o 1306/2013 kumoamisesta







I OSASTO

SOVELTAMISALA JA MÄÄRITELMÄT

1 artikla

Soveltamisala

Tässä asetuksessa annetaan säännöt yhteisen maatalouspolitiikan, jäljempänä ’YMP’, rahoituksesta, hallinnoinnista ja seurannasta ja erityisesti seuraavista:

a) YMP:n mukaisten menojen rahoitus;

b) hallinto- ja valvontajärjestelmät, jotka jäsenvaltioiden on perustettava;

c) tilien tarkastamisen ja hyväksymisen sekä sääntöjenmukaisuuden tarkastamisen menettelyt.

2 artikla

Määritelmät

Tässä asetuksessa tarkoitetaan:

a) ’sääntöjenvastaisuudella’ asetuksen (EY, Euratom) N:o 2988/95 1 artiklan 2 kohdassa tarkoitettua väärinkäyttöä;

b) ’hallintojärjestelmillä’ tämän asetuksen II osaston II luvussa tarkoitettuja hallintoelimiä sekä unionin perusvaatimuksia, mukaan lukien jäsenvaltioiden velvoitteet, jotka koskevat tämän asetuksen 59 artiklassa tarkoitettua unionin taloudellisten etujen tehokasta suojaamista sekä komission hyväksymien, niiden omien YMP:n strategiasuunnitelmien täytäntöönpanoa asetuksen (EU) 2021/2115 9 artiklan mukaisesti ja kyseisen asetuksen 134 artiklassa tarkoitettua vuotuista tuloksellisuuskertomusta varten käyttöön otettua raportointijärjestelmää;

c) ’unionin perusvaatimuksilla’ asetuksessa (EU) 2021/2115 ja tässä asetuksessa, varainhoitoasetuksessa ja Euroopan parlamentin ja neuvoston direktiivissä 2014/24/EU ( 1 ) säädettyjä vaatimuksia;

d) ’vakavilla puutteilla hallintojärjestelmien moitteettomassa toiminnassa’ järjestelmäpuutetta, ottaen huomioon sen toistuvuus, vakavuus ja kielteinen vaikutus menoilmoituksen oikeellisuuteen, tuloksellisuuden raportointiin tai unionin oikeuden noudattamiseen;

e) ’tuotosindikaattorilla’ asetuksen (EU) 2021/2115 7 artiklan 1 kohdan a alakohdassa tarkoitettua tuotosindikaattoria;

f) ’tulosindikaattorilla’ asetuksen (EU) 2021/2115 7 artiklan 1 kohdan b alakohdassa tarkoitettua tulosindikaattoria;

g) ’toimintasuunnitelmalla’ jäsenvaltion tämän asetuksen 41 ja 42 artiklan soveltamiseksi komission pyynnöstä ja sitä kuullen laatimaa suunnitelmaa tapauksissa, joissa jäsenvaltion hallintojärjestelmien toiminnassa havaitaan vakavia puutteita, tai asetuksen (EU) 2021/2115 135 artiklassa tarkoitetuissa olosuhteissa; suunnitelma sisältää tarvittavat korjaavat toimet ja asiaankuuluvan täytäntöönpanon määräajan tämän asetuksen 41 ja 42 artiklan mukaisesti.

3 artikla

Ylivoimaisen esteen tapauksissa ja poikkeuksellisissa olosuhteissa sovellettavat vapautukset

1. YMP:n rahoittamisen, hallinnoimisen ja seurannan yhteydessä ylivoimainen este ja poikkeukselliset olosuhteet voidaan hyväksyä erityisesti seuraavissa tilanteissa: a) tilaan merkittävällä tavalla vaikuttava ankara luonnonkatastrofi tai ankara sääilmiö; b) tilan kotieläinrakennusten tuhoutuminen onnettomuudessa; c) eläinkulkutauti, kasvitaudin puhkeaminen tai kasvintuhoojan esiintyminen, joka vahingoittaa tuensaajan koko karjaa tai osaa siitä tai viljelykasveja; d) koko tilan tai sen merkittävän osan pakkolunastus, jos kyseinen pakkolunastus ei ollut ennakoitavissa hakemuksen jättöpäivänä; e) tuensaajan kuolema; f) tuensaajan pitkäaikainen kyvyttömyys harjoittaa ammattiaan.

2. Jos 1 kohdan a alakohdassa tarkoitettu ankara luonnonkatastrofi tai ankara sääilmiö vaikuttaa merkittävällä tavalla tarkasti määriteltyyn alueeseen, asianomainen jäsenvaltio voi pitää koko kyseistä aluetta alueena, johon kyseinen katastrofi tai ilmiö on vaikuttanut merkittävällä tavalla.







II OSASTO

MAATALOUSRAHASTOJA KOSKEVAT YLEISET SÄÄNNÖKSET







I LUKU

Maatalousrahastot

4 artikla

Maatalousmenojen rahoittamiseen tarkoitetut rahastot

YMP:n eri interventioiden ja toimenpiteiden rahoitus unionin yleisestä talousarviosta, jäljempänä ’unionin talousarvio’, tapahtuu seuraavista:

a) Euroopan maatalouden tukirahasto, jäljempänä ’maataloustukirahasto’;

b) Euroopan maaseudun kehittämisen maatalousrahasto, jäljempänä ’maaseuturahasto’.

5 artikla

Maataloustukirahaston menot

1. Maataloustukirahasto toteutetaan joko jäsenvaltioiden ja unionin väliseen yhteistyöhön perustuvan hallinnoinnin kautta 2 kohdan mukaisesti tai suoran hallinnoinnin kautta 3 kohdan mukaisesti.

2. Maataloustukirahastosta rahoitetaan yhteistyöhön perustuvan hallinnoinnin puitteissa seuraavat: a) Euroopan parlamentin ja neuvoston asetuksessa (EU) N:o 1308/2013 ( 2 ) säädetyt maatalousmarkkinoita säätelevät tai tukevat toimenpiteet; b) unionin rahoitusosuus asetuksen (EU) 2021/2115 III osaston III luvussa tarkoitettuihin tiettyjen alojen interventioihin; c) asetuksen (EU) 2021/2115 16 artiklassa tarkoitetut, YMP:n strategiasuunnitelman mukaiset viljelijöille myönnettävien suorien tukien muodossa olevat interventiot; d) unionin rahoitusosuus maataloustuotteita koskeviin komission valitsemiin tiedotus- ja menekinedistämistoimiin, joita jäsenvaltiot toteuttavat unionin sisämarkkinoilla ja kolmansissa maissa; e) unionin rahoitusosuus asetuksessa (EU) N:o 228/2013 säädettyihin unionin syrjäisimpien alueiden hyväksi toteutettaviin maatalousalan erityistoimenpiteisiin sekä asetuksessa (EU) N:o 229/2013 säädettyihin Egeanmeren pienten saarten hyväksi toteutettaviin maatalousalan erityistoimenpiteisiin.

3. Maataloustukirahastosta rahoitetaan suoran hallinnoinnin avulla seuraavat menot: a) komission suoraan toteuttamat tai kansainvälisten organisaatioiden kautta toteutetut maataloustuotteiden menekinedistämistoimet; b) unionin oikeuden mukaisesti toteutetut toimenpiteet maatalouden geenivarojen säilyttämiseksi, kuvaamiseksi, keräämiseksi ja käyttämiseksi; c) maatalouden kirjanpidon tietojärjestelmien käyttöönotto ja ylläpito; d) maatalouden tiedonkeruujärjestelmät, joihin kuuluu myös maatilojen rakennetta koskeva tiedonkeruu.

6 artikla

Maaseuturahaston menot

Maaseuturahasto toteutetaan jäsenvaltioiden ja unionin väliseen yhteistyöhön perustuvan hallinnoinnin mukaisesti. Siitä rahoitetaan unionin rahoitusosuus asetuksen (EU) 2021/2115 III osaston IV luvussa tarkoitettuihin YMP:n strategiasuunnitelmien mukaisiin maaseudun kehittämisen interventioihin ja kyseisen asetuksen 125 artiklan mukaisiin toimiin.

7 artikla

Muut menot, mukaan lukien tekninen apu

Maataloustukirahastosta ja maaseuturahastosta voidaan rahoittaa suoraan komission aloitteesta tai komission lukuun YMP:n täytäntöön panemiseksi tarvittavia valmistelu- ja seurantatoimenpiteitä, hallinnollisen ja teknisen avun toimia sekä arviointi- ja tarkastustoimia. Tähän kuuluvat erityisesti:

a) YMP:n analysointiin, hallinnointiin, seurantaan ja toteuttamiseen sekä sitä koskevien tietojen vaihtamiseen tarvittavat toimenpiteet, mukaan lukien sen vaikutusten, ympäristötoimien tuloksellisuuden ja unionin tavoitteissa saavutetun edistymisen arviointi, sekä valvontajärjestelmien ja teknisen ja hallinnollisen avun täytäntöönpanoon liittyvät toimenpiteet;

b) pinta-alamonitorointijärjestelmään tarvittavan satelliittidatan hankinta, josta komissio huolehtii 24 artiklan mukaisesti;

c) komission kaukokartoitussovellusten avulla toteuttamat toimet 25 artiklan mukaista maatalousresurssien seurantaa varten;

d) toimenpiteet YMP:n rahoittamiseen käytettäviä rahastoja koskevaan tiedottamiseen, yhteenliitettävyyteen, seurantaan ja varainhoidon valvontaan liittyvien menetelmien ja teknisten välineiden kehittämiseksi ja ylläpitämiseksi;

e) YMP:tä koskevat tiedotustoimet 46 artiklan mukaisesti;

f) YMP:tä koskevat selvitykset sekä maataloustukirahastosta ja maaseuturahastosta rahoitettujen toimenpiteiden arviointi, mukaan luettuna arviointimenetelmien parantaminen ja YMP:n parhaita käytäntöjä koskevien tietojen vaihto, asiaankuuluvien sidosryhmien kuulemiset sekä Euroopan investointipankin, jäljempänä ’EIP’, kanssa tehdyt selvitykset;

g) tarvittaessa rahoitusosuudet neuvoston asetuksen (EY) N:o 58/2003 ( 3 ) mukaisesti perustetuille YMP:n alalla toimiville toimeenpanovirastoille;

h) rahoitusosuus maaseudun kehittämisen interventioiden yhteydessä toteutettaville tiedon levitykseen, tietämyksen lisäämiseen, yhteistyön edistämiseen ja kokemusten vaihtoon asiaankuuluvien sidosryhmien kanssa unionin tasolla liittyville toimenpiteille, mukaan luettuna asianomaisten toimijoiden verkostoituminen;

i) tietojenkäsittelyyn ja -vaihtoon keskittyvät tietotekniset verkot, mukaan luettuina organisaation omat tietotekniikkajärjestelmät, joita tarvitaan YMP:n hallinnoinnissa;

j) tunnusten kehittämiseksi, rekisteröimiseksi ja suojaamiseksi unionin laatujärjestelmien puitteissa Euroopan parlamentin ja neuvoston asetuksen (EU) N:o 1151/2012 ( 4 ) 44 artiklan 2 kohdan mukaisesti ja asianomaisten teollis- ja tekijänoikeuksien suojaamiseksi tarvittavat toimenpiteet sekä tarvittavat tietotekniikan uudet sovellukset.







II LUKU

Hallintoelimet

8 artikla

Toimivaltainen viranomainen

1. Kunkin jäsenvaltion on nimettävä ministeriötason viranomainen, joka vastaa a) 9 artiklan 2 kohdassa tarkoitettujen maksajavirastojen hyväksynnän myöntämisestä, uudelleen tarkastelemisesta ja peruuttamisesta; b) 10 artiklassa tarkoitetun koordinointielimen nimeämisestä ja sen hyväksynnän myöntämisestä, uudelleen tarkastelemisesta ja peruuttamisesta; c) 12 artiklassa tarkoitetun todentamisviranomaisen nimeämisestä ja nimeämisen peruuttamisesta ja sen varmistamisesta, että tällainen elin on aina nimettynä; d) toimivaltaiselle viranomaiselle tämän luvun nojalla osoitettujen tehtävien suorittamisesta.

2. Toimivaltaisen viranomaisen on tehtävä virallinen päätös komission 11 artiklan 1 kohdan a alakohdan mukaisesti vahvistamien vähimmäisedellytysten tarkastelun perusteella maksajaviraston hyväksynnän myöntämisestä tai, sen jälkeen kun hyväksyntää on tarkasteltu uudelleen, hyväksynnän peruuttamisesta sekä koordinointielimen nimeämisestä ja hyväksynnästä ja sen hyväksynnän peruuttamisesta.

3. Toimivaltaisen viranomaisen on tehtävä virallinen päätös todentamisviranomaisen nimeämisestä ja nimeämisen peruuttamisesta varmistaen samalla, että tällainen elin on aina nimettynä.

4. Toimivaltaisen viranomaisen on ilmoitettava komissiolle viipymättä kaikista maksajaviraston hyväksynnöistä ja hyväksynnän peruuttamisista ja koordinointielimen nimeämisestä ja hyväksynnästä ja sen hyväksynnän peruuttamisesta sekä todentamisviranomaisen nimeämisestä ja nimeämisen peruuttamisesta.

9 artikla

Maksajavirastot

1. Maksajavirastot ovat jäsenvaltioiden tai, tapauksen mukaan, niiden alueiden viranomaisia tai elimiä, jotka vastaavat 5 artiklan 2 kohdassa ja 6 artiklassa tarkoitettujen menojen hallinnoinnista ja valvonnasta.

Maksajavirastot voivat siirtää ensimmäisessä alakohdassa tarkoitettujen tehtävien täytäntöönpanon toiselle tukien maksua lukuun ottamatta.

2. Jäsenvaltioiden on hyväksyttävä maksajavirastoiksi viranomaisia tai elimiä, joilla on hallintorakenne ja sisäisen valvonnan järjestelmä, jotka riittävät takaamaan maksujen laillisuuden ja sääntöjenmukaisuuden sekä asianmukaisen kirjanpidon. Tätä varten maksajavirastojen on täytettävä komission 11 artiklan 1 kohdan a alakohdan nojalla vahvistamat hyväksynnän vähimmäisedellytykset, jotka koskevat sisäistä ympäristöä, valvontatoimia, tiedotusta ja viestintää sekä seurantaa.

Kunkin jäsenvaltion on perustuslakinsa säännökset huomioon ottaen rajoitettava hyväksyttyjen maksajavirastojensa määrä

a) enintään yhteen maksajavirastoon jäsenvaltiota tai tapauksen mukaan aluetta kohden ja

b) yhteen maksajavirastoon, joka hallinnoi sekä maataloustukirahaston että maaseuturahaston menoja, jos käytössä on vain kansallisen tason maksajavirastoja.

Jos jäsenvaltio perustaa maksajaviraston aluetasolla, sen on kuitenkin lisäksi joko hyväksyttävä kansallisen tason maksajavirasto sellaisia tukijärjestelmiä varten, joita niiden luonteen mukaisesti on hallinnoitava kansallisella tasolla, tai annettava tällaisten tukijärjestelmien hallinnointi alueellisille maksajavirastoilleen.

Poiketen siitä, mitä tämän kohdan toisessa alakohdassa säädetään, jäsenvaltiot voivat säilyttää maksajavirastot, jotka on hyväksytty ennen 15 päivää lokakuuta 2020, edellyttäen, ne toimivaltainen viranomainen vahvistaa 8 artiklan 2 kohdassa tarkoitetulla päätöksellä, että ne täyttävät tämän kohdan ensimmäisessä alakohdassa tarkoitetut hyväksymisen vähimmäisedellytykset.

Maksajavirastot, jotka eivät ole hoitaneet maataloustukirahaston tai maaseuturahaston menojen hallinnointia vähintään kolmeen vuoteen, menettävät hyväksyntänsä.

Jäsenvaltiot eivät saa hyväksyä uusia maksajavirastoja 7 päivän joulukuuta 2021 jälkeen lukuun ottamatta toisen alakohdan a alakohdassa tarkoitettuja tapauksia, joissa perustuslain säännökset huomioon ottaen alueelliset maksajavirastot voivat lisäksi olla tarpeen.

3. Varainhoitoasetuksen 63 artiklan 5 ja 6 kohdan soveltamiseksi hyväksytystä maksajavirastosta vastaavan henkilön on laadittava ja toimitettava komissiolle viimeistään seuraavan maatalouden varainhoitovuoden helmikuun 15 päivänä seuraavat tiedot: a) vuotuiset tilitykset niistä menoista, joita kyseisen hyväksytyn maksajaviraston tehtävissä on toteutettu, siten kuin varainhoitoasetuksen 63 artiklan 5 kohdan a alakohdassa säädetään; tilitykseen on liitettävä tämän asetuksen 53 artiklan mukaista tilien tarkastamista ja hyväksymistä varten tarvittavat tiedot; b) tämän asetuksen 54 artiklan 1 kohdassa ja asetuksen (EU) 2021/2115 134 artiklassa tarkoitettu vuotuinen tuloksellisuuskertomus, joka osoittaa, että menot on suoritettu tämän asetuksen 37 artiklan mukaisesti; c) vuotuinen yhteenveto lopullisista tarkastuskertomuksista ja suoritetuista valvontatoimista sekä analyysi hallintojärjestelmissä havaittujen virheiden ja puutteiden luonteesta ja laajuudesta sekä toteutetuista tai suunnitelluista korjaavista toimista varainhoitoasetuksen 63 artiklan 5 kohdan b alakohdassa säädetyllä tavalla; d) varainhoitoasetuksen 63 artiklan 6 kohdassa säädetty johdon vahvistuslausuma, jossa vahvistetaan, että i) tiedot on esitetty asianmukaisesti ja ne ovat täydelliset ja paikkansapitävät, siten kuin varainhoitoasetuksen 63 artiklan 6 kohdan a alakohdassa säädetään, ii) käyttöön otettujen hallintojärjestelmien, lukuun ottamatta 8 artiklassa tarkoitettua toimivaltaista viranomaista, 10 artiklassa tarkoitettua koordinointielintä ja 12 artiklassa tarkoitettua todentamisviranomaista, moitteettomalla toiminnalla varmistetaan, että menot on suoritettu tämän asetuksen 37 artiklan mukaisesti, siten kuin varainhoitoasetuksen 63 artiklan 6 kohdan b ja c alakohdassa säädetään.

Komissio voi poikkeuksellisesti jatkaa tämän kohdan ensimmäisessä alakohdassa tarkoitettua 15 päiväksi helmikuuta asetettua määräaikaa 1 päivään maaliskuuta asianomaisen jäsenvaltion ilmoituksen perusteella, siten kuin varainhoitoasetuksen 63 artiklan 7 kohdan toisessa alakohdassa säädetään.

4. Jos hyväksytty maksajavirasto ei täytä tai ei enää täytä yhtä tai useampaa 2 kohdan ensimmäisessä alakohdassa tarkoitettua hyväksymisen vähimmäisedellytystä, asianomaisen jäsenvaltion on omasta aloitteestaan tai komission pyynnöstä peruutettava kyseisen maksajaviraston hyväksyntä, jollei maksajavirasto tee tarvittavia muutoksia kyseisen jäsenvaltion toimivaltaisen viranomaisen ongelman merkittävyyden mukaan asettamassa määräajassa.

5. Maksajavirastot hallinnoivat vastuulleen kuuluvaan julkiseen interventioon liittyviä toimia ja varmistavat niiden valvonnan, ja niillä on kokonaisvastuu näistä toimista.

Jos tuki myönnetään EIP:n tai sellaisten muiden kansainvälisten rahoituslaitosten täytäntöönpaneman rahoitusvälineen kautta, joissa jäsenvaltio on osakkaana, maksajaviraston on nojauduttava kyseessä olevien maksuhakemusten tueksi laadittuun valvontaraporttiin. Kyseiset kansainväliset laitokset toimittavat jäsenvaltioille valvontaraportin.

6. Jäljempänä olevan 33 artiklan soveltamiseksi maaseuturahaston menojen osalta on toimitettava viimeistään 30 päivänä kesäkuuta 2030 tämän artiklan 3 kohdan ja 10 artiklan 3 kohdan mukaisesti ylimääräinen tuloksellisuuskertomus, joka ulottuu 31 päivään joulukuuta 2029 asti.

10 artikla

Koordinointielimet

1. Jos maksajavirastoja hyväksytään jossakin jäsenvaltiossa enemmän kuin yksi, kyseisen jäsenvaltion on nimettävä julkinen koordinointielin, jolle se antaa tehtäväksi a) kerätä komissiolle annettavat tiedot ja toimittaa ne komissiolle; b) toimittaa komissiolle tämän asetuksen 54 artiklan 1 kohdassa ja asetuksen (EU) 2021/2115 134 artiklassa tarkoitettu vuotuinen tuloksellisuuskertomus; c) toteuttaa tai koordinoida toimia yleisluonteisten puutteiden korjaamiseksi ja antaa komissiolle tietoja mahdollisista jatkotoimista; d) edistää unionin sääntöjen yhdenmukaista soveltamista ja mahdollisuuksien mukaan varmistaa se.

2. Koordinointielimen on saatava jäsenvaltiolta hyväksyntä 1 kohdan a alakohdassa tarkoitettujen luonteeltaan taloudellisten tietojen käsittelyyn.

3. Tämän artiklan 1 kohdan b alakohdassa tarkoitettua vuotuista tuloksellisuuskertomusta käsitellään 12 artiklan 2 kohdassa tarkoitetussa lausunnossa, ja se on toimitettava komissiolle siihen liitetyn johdon vahvistuslausuman kanssa, joka kattaa koko kertomuksen kokoamisen.

11 artikla

Maksajavirastoja ja koordinointielimiä koskeva komission toimivalta

1. Jotta 9 ja 10 artiklassa tarkoitetun maksajavirastojen ja koordinointielimien moitteeton toiminta voidaan varmistaa, komissiolle siirretään valta antaa 102 artiklan mukaisesti delegoituja säädöksiä, joilla täydennetään tätä asetusta seuraavia koskevilla säännöillä: a) 9 artiklan 2 kohdan ensimmäisessä alakohdassa tarkoitettujen maksajavirastojen hyväksynnän ja 10 artiklassa tarkoitettujen koordinointielinten nimeämisen ja hyväksynnän vähimmäisedellytykset; b) julkiseen interventioon liittyvät maksajavirastojen velvoitteet ja niiden hallinto- ja valvontavastuiden sisältöä koskevat säännöt.

2. Komissio hyväksyy täytäntöönpanosäädöksiä seuraavia koskevista säännöistä: a) menettelyt maksajavirastojen hyväksynnän myöntämiseksi, peruuttamiseksi ja uudelleen tarkastelemiseksi ja koordinointielinten nimeämisen ja hyväksynnän myöntämiseksi, peruuttamiseksi ja uudelleen tarkastelemiseksi sekä maksajavirastojen hyväksynnän valvomiseksi; b) 9 artiklan 3 kohdan ensimmäisen alakohdan d alakohdassa tarkoitetun maksajavirastojen johdon vahvistuslausuman perustana olevien tarkastusten järjestelyt ja menettelyt sekä sen rakenne ja muoto; c) koordinointielimen toiminta ja tietojen toimittaminen komissiolle 10 artiklan mukaisesti.

Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.

12 artikla

Todentamisviranomaiset

1. Todentamisviranomainen on julkinen tai yksityinen tarkastuselin, jonka jäsenvaltio on nimennyt vähintään kolmen vuoden toimikaudeksi, sanotun kuitenkaan rajoittamatta kansallisen oikeuden soveltamista. Jos se on yksityinen tarkastuselin ja jos sovellettava unionin tai kansallinen lainsäädäntö niin vaatii, jäsenvaltion on valittava se julkista tarjouskilpailumenettelyä noudattaen.

Jos todentamisviranomaisia nimetään enemmän kuin yksi, jäsenvaltio voi nimetä kansallisen julkisen todentamisviranomaisen, joka vastaa koordinoinnista.

2. Varainhoitoasetuksen 63 artiklan 7 kohdan ensimmäisen alakohdan soveltamiseksi todentamisviranomaisen on annettava kansainvälisesti hyväksyttyjen tarkastussuositusten mukaisesti laadittu lausunto, jossa vahvistetaan, että a) tilitykset antavat oikean ja riittävän kuvan; b) jäsenvaltioiden käyttöön ottamat hallintojärjestelmät toimivat moitteettomasti, erityisesti i) tämän asetuksen 9 ja 10 artiklassa ja asetuksen (EU) 2021/2115 123 artiklassa tarkoitetut hallintoelimet; ii) unionin perusvaatimukset; iii) asetuksen (EU) 2021/2115 134 artiklassa tarkoitettua vuotuista tuloksellisuuskertomusta varten käyttöön otettu raportointijärjestelmä; c) tämän asetuksen 37 artiklan noudattamisen osoittamiseksi suoritetut, tämän asetuksen 54 artiklassa tarkoitettuun vuotuiseen tuloksellisuuden tarkastamis- ja hyväksymismenettelyyn käytettävä tuotosindikaattoreiden raportointi ja asetuksen (EU) 2021/2115 128 artiklassa tarkoitettuun monivuotiseen tuloksellisuusseurantaan käytettävä tulosindikaattoreiden raportointi ovat asianmukaiset; d) asetuksissa (EU) N:o 228/2013, (EU) N:o 229/2013 ja (EU) N:o 1308/2013, ja Euroopan parlamentin ja neuvoston asetuksessa (EU) N:o 1144/2014 ( 5 ) säädetyistä toimenpiteistä aiheutuneet menot, joista komissiolle on esitetty korvauspyyntö, ovat lailliset ja sääntöjenmukaiset.

Lausunnossa on myös ilmoitettava, antaako tarkastelu aihetta epäillä 9 artiklan 3 kohdan ensimmäisen alakohdan d alakohdassa tarkoitetussa johdon vahvistuslausumassa esitettyjä kannanottoja. Tähän tarkasteluun on myös sisällyttävä 9 artiklan 3 kohdan ensimmäisen alakohdan c alakohdassa tarkoitetuissa tarkastuksissa havaittujen hallintojärjestelmiin liittyvien virheiden ja puutteiden luonnetta ja laajuutta sekä maksajaviraston toteuttamia tai suunnittelemia korjaavia toimia koskeva analyysi.

Jos tuki myönnetään EIP:n tai sellaisten muiden kansainvälisten rahoituslaitosten täytäntöön paneman rahoitusvälineen kautta, joissa jäsenvaltio on osakkaana, todentamisviranomaisen on nojauduttava edellä tarkoitettujen laitosten ulkopuolisten tarkastajien laatimiin vuotuisiin tarkastuskertomuksiin. Kyseisten laitosten on toimitettava vuotuinen tarkastuskertomus jäsenvaltioille.

3. Todentamisviranomaisella on oltava tarpeellinen tekninen asiantuntemus sekä YMP:n tuntemus. Sen on oltava toiminnallisesti riippumaton asianomaisista maksajavirastosta ja koordinointielimestä sekä toimivaltaisesta viranomaisesta, joka on hyväksynyt kyseisen maksajaviraston, sekä YMP:n täytäntöönpanosta ja seurannasta vastaavista elimistä.

4. Komissio antaa täytäntöönpanosäädökset, joilla vahvistetaan säännöt, jotka koskevat todentamisviranomaisten toimintaa, kuten suoritettavia tarkastuksia ja kyseisten tarkastusten kohteeksi valittavia elimiä, sekä todistuksia ja kertomuksia oheisasiakirjoineen, jotka kyseisten elinten on laadittava.

Täytäntöönpanosäädöksissä on vahvistettava myös

a) tarkastusperiaatteet, joihin todentamisviranomaisten lausunnot perustuvat, mukaan lukien riskien arviointi, sisäinen valvonta ja vaadittu tarkastusevidenssin taso;

b) tarkastusmenetelmät, joita todentamisviranomaisten on käytettävä lausuntojensa antamiseksi ottaen huomioon kansainväliset tilintarkastusstandardit.

Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.

13 artikla

Parhaiden käytäntöjen vaihto

Komissio edistää parhaiden käytäntöjen vaihtoa jäsenvaltioiden kesken, erityisesti tämän luvun mukaisten hallintoelinten työn osalta.







III OSASTO

MAATALOUSTUKIRAHASTON JA MAASEUTURAHASTON VARAINHOITO







I LUKU

Maataloustukirahasto







1 jakso

Budjettikuri

14 artikla

Talousarvion enimmäismäärä

1. Maataloustukirahaston menojen vuotuinen enimmäismäärä muodostuu sille asetuksen (EU, Euratom) 2020/2093 mukaisesti vahvistetuista enimmäismääristä.

2. Jos unionin oikeudessa säädetään 1 kohdassa tarkoitetuista määristä vähennettävistä määristä tai niihin lisättävistä määristä, komissio vahvistaa täytäntöönpanosäädöksillä, jotka hyväksytään 103 artiklassa tarkoitettua menettelyä soveltamatta, maataloustukirahaston menoihin käytettävissä olevan nettomäärän unionin oikeudessa tarkoitettujen tietojen perusteella.

15 artikla

Enimmäismäärän noudattaminen

1. Jos jäsenvaltion maatalousmenoille on vahvistettu unionin oikeudessa rahoituksen enimmäismäärä euroina, menot korvataan kyseiseen enimmäismäärään asti, ja tarvittaessa mukautettuna, jos sovelletaan 39–42 artiklaa.

2. Asetuksen (EU) 2021/2115 87 artiklassa tarkoitettuja jäsenvaltioiden suorien tukien muodossa olevien interventioiden määrärahoja, oikaistuina tämän asetuksen 17 artiklassa säädetyillä mukautuksilla, pidetään rahoituksen euroina vahvistettuina enimmäismäärinä tämän artiklan 1 kohtaa sovellettaessa.

16 artikla

Maatalousalan varaus

1. Maataloustukirahastoon muodostetaan kunkin vuoden alussa unionin maatalousalan varaus, jäljempänä ’varaus’, josta on tarkoitus tarjota maatalousalalle lisätukea markkinoiden hallintaa tai vakauttamista varten ja jotta voidaan vastata nopeasti maataloustuotteiden tuotantoon tai jakeluun vaikuttaviin kriiseihin.

Varauksen määrärahat otetaan suoraan unionin talousarvioon. Varauksesta saatavat varat asetetaan saataville sinä varainhoitovuonna tai niinä varainhoitovuosina, jolloin lisätukea tarvitaan, seuraaviin toimenpiteisiin:

a) asetuksen (EU) N:o 1308/2013 8–21 artiklan mukaiset toimenpiteet maatalousmarkkinoiden vakauttamiseksi;

b) asetuksen (EU) N:o 1308/2013 219, 220 ja 221 artiklan mukaiset poikkeukselliset toimenpiteet.

2. Varauksen määrä on 450 miljoonaa euroa käypinä hintoina kunkin vuoden alussa kaudella 2023–2027, ellei unionin talousarvioon oteta suurempaa määrää. Komissio voi mukauttaa varauksen määrää kyseisen vuoden aikana, jos se on tarkoituksenmukaista markkinoiden kehityksen tai näkymien perusteella kuluvana tai seuraavana vuonna ja ottaen huomioon maataloustukirahaston alaenimmäismäärän puitteissa käytettävissä olevat määrärahat.

Jos tällaiset käytettävissä olevat määrärahat eivät ole riittävät, rahoituskuria voidaan käyttää tämän asetuksen 17 artiklan mukaisesti viimeisenä keinona varauksen täyttämiseksi tämän kohdan ensimmäisessä alakohdassa tarkoitetun alkuperäisen määrän rajoissa.

Poiketen siitä, mitä varainhoitoasetuksen 12 artiklan 2 kohdan kolmannessa alakohdassa säädetään, varauksen jaksottamattomat määrärahat siirretään seuraavien varainhoitovuosien varauksen rahoittamiseen vuoteen 2027 saakka.

Lisäksi poiketen siitä, mitä varainhoitoasetuksen 12 artiklan 2 kohdan kolmannessa alakohdassa säädetään, vuoden 2022 lopussa käytettävissä oleva asetuksella (EU) N:o 1306/2013 muodostetun maatalousalan kriisivarauksen, käyttämättä jäänyt määrä siirretään kokonaisuudessaan vuodelle 2023, eikä sitä palauteta kaikkiin niihin budjettikohtiin, jotka kattavat tämän asetuksen 5 artiklan 2 kohdan c alakohdassa tarkoitetut toimet, ja se varataan tarvittavassa määrin tällä artiklalla muodostetun varauksen rahoittamiseen sen jälkeen, kun on otettu huomioon maataloustukirahaston alaenimmäismäärän puitteissa käytettävissä olevat määrärahat. Jos maatalousalan kriisivarauksen määrärahoja on edelleen käytettävissä tällä artiklalla muodostetun varauksen rahoittamisen jälkeen, ne palautetaan budjettikohtiin, jotka kattavat tämän asetuksen 5 artiklan 2 kohdan c alakohdassa tarkoitetut toimet.

17 artikla

Rahoituskuri

1. Komissio vahvistaa tämän asetuksen 5 artiklan 2 kohdan c alakohdassa tarkoitettujen suorien tukien muodossa olevien interventioiden ja tämän asetuksen 5 artiklan 2 kohdan e alakohdassa tarkoitettuihin erityistoimenpiteisiin myönnettävän unionin rahoitusosuuden mukautusasteen, jäljempänä ’mukautusaste’, asetuksen (EU) N:o 228/2013 IV luvun ja asetuksen (EU) N:o 229/2013 IV luvun mukaisten suorien tukien, jos asianomaisen enimmäismäärän puitteissa rahoitettavia interventioita ja toimenpiteitä koskevat rahoitusennusteet osoittavat jonkin varainhoitovuoden osalta, että vuotuiset enimmäismäärät tulevat ylittymään.

Mukautusastetta sovelletaan yli 2 000 euron suuruisiin tukiin, jotka myönnetään viljelijöille vastaavana kalenterivuonna tämän kohdan ensimmäisessä alakohdassa tarkoitettuja interventioita ja erityistoimenpiteitä varten. Tämän alakohdan soveltamiseksi asetuksen (EU) 2021/2115 17 artiklan 4 kohtaa sovelletaan soveltuvin osin.

Komissio hyväksyy täytäntöönpanosäädökset, joilla mukautusaste vahvistetaan, viimeistään sen kalenterivuoden kesäkuun 30 päivänä, jota mukautusaste koskee. Nämä täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

2. Sen kalenterivuoden, jota mukautusaste koskee, joulukuun 1 päivään asti komissio voi uusien tietojen perusteella hyväksyä täytäntöönpanosäädöksiä, joilla tarkistetaan tämän artiklan 1 kohdan mukaisesti vahvistettua mukautusastetta. Nämä täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

3. Jos on sovellettu rahoituskuria, varainhoitoasetuksen 12 artiklan 2 kohdan d alakohdan mukaisesti siirrettyjä määrärahoja käytetään tämän asetuksen 5 artiklan 2 kohdan c alakohdan mukaisten menojen rahoittamiseen siinä määrin kuin se on tarpeen rahoituskurin toistuvan soveltamisen välttämiseksi.

Jos ensimmäisen alakohdan mukaisesti seuraavalle vuodelle siirrettävät määrärahat ovat edelleen käytettävissä ja palautusta varten käytettävissä olevien jaksottamattomien määrärahojen kokonaismäärä on vähintään 0,2 prosenttia maataloustukirahaston menojen vuotuisesta enimmäismäärästä, komissio voi hyväksyä täytäntöönpanosäädöksiä, joilla vahvistetaan kunkin jäsenvaltion osalta lopullisille tuensaajille palautettavat jaksottamattomien määrärahojen määrät. Nämä täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

4. Jäsenvaltioiden on palautettava lopullisille tuensaajille määrät, jotka komissio on vahvistanut 3 kohdan toisen alakohdan mukaisesti, puolueettomin ja syrjimättömin perustein. Jäsenvaltiot voivat soveltaa lopullisille tuensaajille palautettaviin määriin vähimmäiskynnysarvoa. Kyseistä palautusta sovelletaan ainoastaan lopullisiin tuensaajiin niissä jäsenvaltioissa, joissa on edellisenä varainhoitovuonna sovellettu rahoituskuria.

5. Tämän asetuksen täydentämiseksi rahoituskurin laskentaa koskevilla säännöillä, joita jäsenvaltiot soveltavat viljelijöihin, komissiolle siirretään valta antaa 102 artiklan mukaisesti delegoituja säädöksiä, jotka ovat tarpeen, jotta rahoituskuria sovellettaisiin johdonmukaisesti jäsenvaltioissa.

18 artikla

Budjettikurimenettely

1. Jos varainhoitovuoden N talousarvioesitystä laadittaessa ilmenee, että tämän asetuksen 14 artiklassa tarkoitettu määrä uhkaa ylittyä varainhoitovuonna N, komissio ehdottaa toimenpiteitä, joita kyseisen määrän noudattamiseksi tarvitaan. Nämä toimenpiteet hyväksyvät Euroopan parlamentti ja neuvosto, kun asianomaisen toimenpiteen oikeusperusta on SEUT 43 artiklan 2 kohta, tai neuvosto, kun asianomaisen toimenpiteen oikeusperusta on SEUT 43 artiklan 3 kohta.

2. Jos komissio milloin tahansa katsoo, että tämän asetuksen 14 artiklassa tarkoitettu määrä uhkaa ylittyä, eikä sen ole mahdollista toteuttaa riittäviä toimenpiteitä tilanteen korjaamiseksi, se ehdottaa muita toimenpiteitä kyseisen määrän noudattamisen varmistamiseksi. Nämä toimenpiteet hyväksyvät Euroopan parlamentti ja neuvosto, kun asianomaisen toimenpiteen oikeusperusta on SEUT 43 artiklan 2 kohta, tai neuvosto, kun asianomaisen toimenpiteen oikeusperusta on SEUT 43 artiklan 3 kohta.

3. Jos jäsenvaltioiden korvauspyynnöt varainhoitovuoden N lopussa ylittävät tai uhkaavat ylittää 14 artiklassa tarkoitetun määrän, komissio a) ottaa jäsenvaltioiden toimittamat pyynnöt huomioon määräsuhteen mukaisesti käytettävissä olevien määrärahojen rajoissa sekä hyväksyy täytäntöönpanosäädöksiä, joilla vahvistetaan väliaikaisesti maksujen määrä kyseessä olevalle kuukaudelle; b) vahvistaa varainhoitovuodelta N kaikkien jäsenvaltioiden tilanteen unionin rahoituksen suhteen viimeistään varainhoitovuoden N+1 helmikuun 28 päivänä; c) hyväksyy täytäntöönpanosäädöksiä, joilla vahvistetaan unionin rahoituksen kokonaismäärä jäsenvaltioittain unionin yhtenäisen rahoitusosuuden perusteella sekä kuukausimaksuihin käytettävissä olleiden määrärahojen rajoissa; d) maksaa mahdolliset jäsenvaltioille suoritettavat hyvitykset viimeistään varainhoitovuoden N+1 maaliskuulta suoritettavien kuukausimaksujen yhteydessä.

Tämän kohdan ensimmäisen alakohdan a ja c alakohdassa tarkoitetut täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

19 artikla

Varo- ja seurantajärjestelmä

Komissio panee täytäntöön maataloustukirahaston menojen kuukausittaisen varo- ja seurantajärjestelmän sen varmistamiseksi, että 14 artiklassa tarkoitettu määrärahojen enimmäismäärä ei ylity.

Tätä tarkoitusta varten komissio vahvistaa kunkin varainhoitovuoden alussa kuukausimenoprofiilit, tarvittaessa kolmen edellisen vuoden kuukausimenojen keskiarvon pohjalta.

Komissio toimittaa Euroopan parlamentille ja neuvostolle määräajoin kertomuksen, jossa se tarkastelee toteutuneiden menojen kehitystä suhteessa profiileihin ja esittää ennakkoarvion kuluvan varainhoitovuoden menojen toteutumisesta.







2 jakso

Menojen rahoitus

20 artikla

Kuukausimaksut

1. Komissio antaa 5 artiklan 2 kohdassa tarkoitettujen menojen rahoittamiseksi tarvittavat määrärahat jäsenvaltioiden käyttöön kuukausimaksuina, hyväksyttyjen maksajavirastojen viitejakson aikana toteuttamien menojen perusteella.

2. Siihen asti, kun komissio alkaa maksaa kuukausimaksuja, jäsenvaltioiden on annettava käyttöön menoihin tarvittavat varat hyväksyttyjen maksajavirastojensa tarpeiden mukaan.

21artikla

Kuukausimaksuja koskeva menettely

1. Komissio maksaa kuukausimaksut hyväksyttyjen maksajavirastojen viitekuukautena toteuttamien menojen osalta, sanotun kuitenkaan rajoittamatta 53, 54 ja 55 artiklan soveltamista.

2. Kuukausimaksut maksetaan kullekin jäsenvaltiolle viimeistään menojen toteutumiskuukautta seuraavan toisen kuukauden kolmantena työpäivänä, ottaen huomioon 39–42 artiklan mukaisesti sovellettavat vähennykset tai keskeytykset taikka muut mahdolliset oikaisut. Jäsenvaltioiden lokakuun 1 ja 15 päivän välisenä aikana toteuttamat menot luetaan kuuluviksi lokakuulle. Lokakuun 16 ja 31 päivän välisenä aikana toteutetut menot luetaan kuuluviksi marraskuulle.

3. Komissio hyväksyy täytäntöönpanosäädöksiä, joilla määritetään kuukausimaksut, jotka se suorittaa jäsenvaltioiden tekemien menoilmoitusten ja 90 artiklan 1 kohdan mukaisesti toimitettujen tietojen perusteella. Nämä täytäntöönpanosäädökset hyväksytään soveltamatta 103 artiklassa tarkoitettua menettelyä.

4. Komissio voi hyväksyä täytäntöönpanosäädöksiä, joissa määritetään 3 kohdan mukaisesti suoritettujen maksujen mukauttamiseksi sovellettavat lisämaksut tai vähennykset. Nämä täytäntöönpanosäädökset hyväksytään soveltamatta 103 artiklaa.

5. Komissio ilmoittaa mahdollisesta rahoituksen enimmäismäärien ylittymisestä viipymättä asianomaiselle jäsenvaltiolle.

22 artikla

Hallinto- ja henkilöstökustannukset

Hallinto- ja henkilöstökustannuksiin liittyviä, jäsenvaltioille ja maataloustukirahaston tukea saaville tuensaajille aiheutuneita menoja ei rahoiteta maataloustukirahastosta.

23 artikla

Julkisten interventioiden menot

1. Jos yhteisen markkinajärjestelyn yhteydessä ei ole vahvistettu julkisesta interventiosta aiheutuvien menojen yksikkökohtaista määrää, kyseinen toimenpide rahoitetaan maataloustukirahastosta käyttäen yhdenmukaisia kiinteitä määriä, erityisesti kun kyseessä ovat jäsenvaltioista peräisin olevat varat, jotka käytetään tuotteiden ostoon sekä julkiseen interventioon hyväksyttyjen tuotteiden varastoinnista ja tapauksen mukaan jalostuksesta aiheutuviin materiaalitoimiin asetuksen (EU) N:o 1308/2013 11 artiklan mukaisesti.

2. Siirretään komissiolle valta antaa 102 artiklan mukaisesti delegoituja säädöksiä, joilla täydennetään tätä asetusta seuraavia koskevilla säännöillä: a) toimenpidelajit, joihin voidaan myöntää unionin rahoitusta, ja korvausedellytykset; b) tukikelpoisuusedellytykset ja laskentamenetelmät maksajavirastojen tosiasiallisesti havaitsemien seikkojen tai komission määrittämien kiinteiden määrien tai alakohtaisessa maatalouslainsäädännössä säädettyjen kiinteiden tai muuttuvien määrien perusteella. c) toimien arvon määritys julkisen intervention yhteydessä, julkisen intervention alaisten tuotteiden hävikin tai pilaantumisen tapauksessa toteutettavat toimenpiteet sekä rahoitettavien määrien vahvistaminen.

3. Komissio hyväksyy täytäntöönpanosäädöksiä, joilla vahvistetaan 1 kohdassa tarkoitetut määrät. Nämä täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

24 artikla

Satelliittidatan hankinta

Komissio ja jäsenvaltiot hyväksyvät 66 artiklan 1 kohdan c alakohdassa tarkoitetussa pinta-alamonitorointijärjestelmässä tarvittavaa satelliittidataa koskevan luettelon kunkin jäsenvaltion laatiman eritelmän pohjalta.

Komissio toimittaa 7 artiklan b alakohdan mukaisesti kyseisen satelliittidatan korvauksetta pinta-alamonitorointijärjestelmästä vastaaville toimivaltaisille viranomaisille tai niiden edustajikseen valtuuttamille palveluntarjoajille.

Komissio pysyy satelliittidatan omistajana.

Komissio voi antaa 66 artiklan 1 kohdan c alakohdassa tarkoitetussa pinta-alamonitorointijärjestelmässä käytettäviä tekniikoita tai työmenetelmiä koskevat tehtävät erikoistuneiden elinten suoritettavaksi.

25 artikla

Maatalousresurssien seuranta

1. Edellä 7 artiklan c alakohdan mukaisesti rahoitettavien toimien tarkoituksena on antaa komissiolle välineet a) hallinnoida unionin maatalousmarkkinoita globaalissa toimintaympäristössä; b) turvata maatalousmaan käyttöä ja maankäytön muutosta, peltometsätalous mukaan lukien, sekä maaperän, viljelykasvien ja maatalousmaisemien ja maatalousmaan tilaa koskeva taloudellinen, ympäristöä ja ilmastoa koskeva seuranta arvioiden mahdollistamiseksi erityisesti satotasojen ja maataloustuotannon sekä poikkeuksellisiin olosuhteisiin liittyvien maatalouteen kohdistuvien vaikutusten osalta ja niiden arviointien mahdollistamiseksi, jotka koskevat maatalousjärjestelmien muutoskestävyyttä sekä edistystä asiaan liittyvien Yhdistyneiden kansakuntien kestävän kehityksen tavoitteiden saavuttamisessa; c) asettaa b alakohdassa tarkoitetut arviot saataville kansainvälisissä yhteyksissä, kuten Yhdistyneiden kansakuntien järjestöjen tai muiden kansainvälisten elinten koordinoimissa aloitteissa, ilmastonmuutosta koskevan Yhdistyneiden kansakuntien puitesopimuksen puitteissa perustettavat kasvihuonekaasuinventaariot mukaan luettuina; d) edistää erityistoimenpiteitä, joilla lisätään maailmanmarkkinoiden avoimuutta, ottaen huomioon unionin tavoitteet ja sitoumukset; e) turvata maatalouden meteorologisen järjestelmän tekninen kehitys.

2. Edellä olevan 7 artiklan c alakohdan nojalla komissio rahoittaa toimet, jotka koskevat seuraavia: a) YMP:n täytäntöönpanoon ja seurantaan tarvittavien tietojen kerääminen tai hankkiminen, satelliittidata, paikkatietodata ja meteorologinen data mukaan luettuina; b) paikkatietoinfrastruktuurin ja verkkosivuston perustaminen; c) ilmasto-oloihin liittyvien erityistutkimusten tekeminen, d) maatalousmaan käytön muutosten sekä maaperän kunnon seurannassa käytettävä kaukokartoitus; sekä e) maatalousmeteorologisten ja ekonometristen mallien päivittäminen.

Tarvittaessa nämä toimet on toteutettava yhteistyössä Euroopan ympäristökeskuksen, Yhteisen tutkimuskeskuksen, kansallisten laboratorioiden ja elinten kanssa tai yksityisen sektorin osallistuessa toimintaan.

26 artikla

24 ja 25 artiklaan liittyvä täytäntöönpanovalta

Komissio voi hyväksyä täytäntöönpanosäädöksiä, joilla vahvistetaan

a) säännöt, jotka koskevat 7 artiklan b ja c alakohdan mukaista rahoitusta;

b) menettely, jonka mukaisesti 24 ja 25 artiklassa tarkoitetut toimenpiteet toteutetaan asetettujen tavoitteiden saavuttamiseksi;

c) kehys, joka säätelee satelliitti- ja meteorologisen datan hankintaa, kehittämistä ja käyttöä, sekä sovellettavat määräajat.

Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.







II LUKU

MAASEUTURAHASTO







1 jakso

Maaseuturahastoa koskevat yleiset säännökset

27 artikla

Kaikkiin maksuihin sovellettavat säännökset

1. Komission suorittamat 6 artiklassa tarkoitetun maaseuturahaston rahoitusosuuden maksut eivät saa ylittää talousarviositoumuksia.

Nämä maksut osoitetaan aikaisimpaan avoimeen talousarviositoumukseen, sanotun kuitenkaan rajoittamatta 34 artiklan 1 kohdan soveltamista.

2. Sovelletaan varainhoitoasetuksen 110 artiklaa.







2 jakso

YMP:n strategiasuunnitelman mukainen maaseuturahaston rahoitus

28 artikla

Maaseuturahastosta myönnettävä rahoitusosuus

Maaseuturahastosta YMP:n strategiasuunnitelmien mukaisiin menoihin myönnettävä rahoitusosuus vahvistetaan kullekin strategiasuunnitelmalle strategiasuunnitelmien interventioihin annettavaa maaseuturahaston tukea koskevassa unionin oikeudessa asetettujen enimmäismäärien rajoissa.

29 artikla

Talousarviositoumukset

1. YMP:n strategiasuunnitelman hyväksymisestä annettu komission täytäntöönpanopäätös muodostaa varainhoitoasetuksen 110 artiklan 1 kohdassa tarkoitetun rahoituspäätöksen ja, sen jälkeen, kun rahoituspäätös on annettu tiedoksi asianomaiselle jäsenvaltiolle, mainitun asetuksen mukaisen oikeudellisen sitoumuksen. Kyseisessä täytäntöönpanopäätöksessä määritetään vuotuinen rahoitusosuus.

2. Kutakin YMP:n strategiasuunnitelmaa koskevat unionin talousarviositoumukset toteutetaan vuotuisina erinä 1 päivän tammikuuta 2023 ja 31 päivän joulukuuta 2027 välisellä kaudella. Poiketen siitä, mitä varainhoitoasetuksen 111 artiklan 2 kohdassa säädetään, ensimmäistä erää koskevat talousarviositoumukset tehdään kunkin YMP:n strategiasuunnitelman osalta sen jälkeen, kun komissio on hyväksynyt YMP:n strategiasuunnitelman ja ilmoittanut siitä asianomaiselle jäsenvaltiolle. Komissio tekee myöhempiä eriä koskevat talousarviositoumukset ennen kunkin vuoden toukokuun 1 päivää tämän artiklan 1 kohdassa tarkoitetun täytäntöönpanopäätöksen perusteella lukuun ottamatta tapauksia, joihin sovelletaan varainhoitoasetuksen 16 artiklaa.







3 jakso

Rahoitusosuus maaseudun kehittämisen interventioihin

30 artikla

Maaseudun kehittämisen interventioita koskeviin maksuihin sovellettavat säännökset

1. Edellä 6 artiklassa tarkoitettujen menojen kattamiseksi tarvittavat määrärahat annetaan jäsenvaltioiden käytettäviksi ennakkomaksuina, välimaksuina ja loppumaksuina, kuten tässä jaksossa selostetaan.

2. Ennakko- ja välimaksujen yhteenlaskettu määrä saa olla enintään 95 prosenttia kunkin YMP:n strategiasuunnitelman maaseuturahaston rahoitusosuudesta.

Kun 95 prosentin enimmäismäärä on saavutettu, jäsenvaltion on jatkettava edelleen maksupyyntöjen toimittamista komissiolle.

31 artikla

Ennakkomaksujärjestelyt

1. Kun komissio on tehnyt YMP:n strategiasuunnitelman hyväksymistä koskevan täytäntöönpanopäätöksen, se maksaa jäsenvaltiolle ensimmäisen ennakkomaksun YMP:n strategiasuunnitelman koko suunnitelmakaudeksi. Tämä ensimmäinen ennakkomaksu maksetaan erinä seuraavasti: a) vuonna 2023: 1 prosentti tukimäärästä, joka maaseuturahastosta on osoitettu YMP:n strategiasuunnitelmaan koko suunnitelmakaudeksi; b) vuonna 2024: 1 prosentti tukimäärästä, joka maaseuturahastosta on osoitettu YMP:n strategiasuunnitelmaan koko suunnitelmakaudeksi; c) vuonna 2025: 1 prosentti tukimäärästä, joka maaseuturahastosta on osoitettu YMP:n strategiasuunnitelmaan koko suunnitelmakaudeksi.

Jos YMP:n strategiasuunnitelma hyväksytään vuonna 2024 tai myöhemmin, aiempien vuosien erät maksetaan heti suunnitelman hyväksymisen jälkeen.

2. Ennakkomaksuna suoritettu kokonaismäärä on palautettava komissiolle, jos menoja ei toteuteta eikä asianomaisesta YMP:n strategiasuunnitelmasta ole esitetty menoilmoitusta 24 kuukauden kuluessa päivästä, jona komissio on maksanut ennakkomaksun ensimmäisen erän. Ennakkomaksu kuitataan YMP:n strategiasuunnitelman osalta ilmoitettuja ensimmäisiä menoja vastaan.

3. Ennakkomaksun osalta ei makseta tai peritä lisämaksuja, jos maaseuturahastoon tai maaseuturahastosta on suoritettu asetuksen (EU) 2021/2115 103 artiklan mukainen siirto.

4. Ennakkomaksuista kertyvät korot osoitetaan asianomaiseen YMP:n strategiasuunnitelmaan, ja ne vähennetään lopullisessa menoilmoituksessa ilmoitettavien julkisten menojen määrästä.

5. Ennakkomaksun kokonaismäärä tarkastetaan ja hyväksytään 53 artiklassa tarkoitettua menettelyä noudattaen ennen YMP:n strategiasuunnitelman päättämistä.

32 artikla

Välimaksut

1. Kullekin YMP:n strategiasuunnitelmalle suoritetaan välimaksuja. Ne lasketaan soveltamalla asetuksen (EU) 2021/2115 91 artiklassa tarkoitettua rahoitusosuustasoa kunkin interventiotyypin osalta toteutettuihin julkisiin menoihin, lukuun ottamatta mainitun asetuksen 115 artiklan 5 kohdassa tarkoitettuja kansallisesta lisärahoituksesta suoritettuja maksuja.

Välimaksut sisältävät myös asetuksen (EU) 2021/2115 94 artiklan 2 kohdassa tarkoitetut määrät.

2. Komissio suorittaa käytettävissä olevien määrärahojen rajoissa välimaksuja hyväksyttyjen maksajavirastojen YMP:n strategiasuunnitelmien täytäntöön panemiseksi toteuttamien menojen korvaamiseksi ottaen huomioon 39–42 artiklan mukaiset vähennykset ja maksujen keskeyttämiset.

3. Jos rahoitusvälineitä pannaan täytäntöön asetuksen (EU) 2021/1060 59 artiklan 1 kohdan mukaisesti, menoilmoitukseen on sisällytettävä hallintoviranomaisen asetuksen (EU) 2021/2115 80 artiklan 5 kohdan ensimmäisen alakohdan a, b ja c alakohdassa tarkoitetulla tavalla lopullisille vastaanottajille maksamat kokonaismäärät tai, jos on kyse vakuuksista, hallintoviranomaisen vakuussopimuksiin varaamat määrät.

4. Jos rahoitusvälineitä pannaan täytäntöön asetuksen (EU) 2021/1060, 59 artiklan 2 kohdan mukaisesti, menoilmoitukset, joihin sisältyy rahoitusvälineiden menoja, on toimitettava seuraavin edellytyksin: a) ensimmäiseen menoilmoitukseen sisällytetty ja rahoitusvälineeseen maksettu määrä on enintään 30 prosenttia rahoitusvälineisiin asianomaisen rahoitussopimuksen perusteella osoitettavien tukikelpoisten julkisten menojen kokonaismäärästä; b) asetuksen (EU) 2021/2115 86 artiklan 4 kohdassa määritettynä tukikelpoisuusaikana toimitettaviin myöhempiin menoilmoituksiin sisältyvän määrän on sisällettävä kyseisen asetuksen 80 artiklan 5 kohdassa tarkoitetut tukikelpoiset menot.

5. Tämän artiklan 4 kohdan a alakohdan mukaisesti maksetut määrät katsotaan 37 artiklan 2 kohdassa tarkoitetuiksi ennakoiksi. Tämän artiklan 4 kohdan a alakohdassa tarkoitettuun ensimmäiseen menoilmoitukseen sisältyvä määrä poistetaan komission tileistä viimeistään asianomaisen YMP:n strategiasuunnitelman viimeisen täytäntöönpanovuoden tilityksessä.

6. Komission kunkin välimaksun edellytyksenä on, että seuraavat vaatimukset täyttyvät: a) komissiolle toimitetaan hyväksytyn maksajaviraston allekirjoittama menoilmoitus 90 artiklan 1 kohdan c alakohdan mukaisesti; b) kuhunkin interventiotyyppiin maaseuturahastosta myönnettävän rahoituksen kokonaismäärää ei ylitetä missään vaiheessa kyseisen YMP:n strategiasuunnitelman kattamana aikana; c) komissiolle toimitetaan 9 artiklan 3 kohdassa ja 12 artiklan 2 kohdassa tarkoitetut asiakirjat.

7. Jos jokin 6 kohdassa säädetyistä edellytyksistä ei täyty, komissio ilmoittaa siitä viipymättä hyväksytylle maksajavirastolle tai koordinointielimelle, jos sellainen on nimetty. Jos jokin 6 kohdan a alakohdassa, c alakohdassa tai d alakohdassa säädetyistä edellytyksistä ei täyty, menoilmoitusta ei katsota hyväksyttäväksi.

8. Komissio suorittaa välimaksut 45 päivän kuluessa tämän artiklan 6 kohdassa säädetyt vaatimukset täyttävän menoilmoituksen kirjaamisesta, sanotun kuitenkaan rajoittamatta 53, 54 ja 55 artiklan soveltamista.

9. Hyväksyttyjen maksajavirastojen on laadittava ja toimitettava YMP:n strategiasuunnitelmiin liittyvät välimaksuja koskevat menoilmoitukset komissiolle suoraan tai koordinointielimen välityksellä, jos sellainen on nimetty, komission vahvistamissa määräajoissa. Komissio hyväksyy täytäntöönpanosäädöksiä, joilla vahvistetaan kyseiset määräajat. Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.

Kyseiset menoilmoitukset kattavat menot, joita maksajavirastot ovat kunkin asianomaisen jakson aikana toteuttaneet. Ne kattavat myös asetuksen (EU) 2021/2115 94 artiklan 2 kohdassa tarkoitetut määrät. Kuitenkin tapauksissa, joissa kyseisen asetuksen 86 artiklan 3 kohdassa tarkoitettuja menoja ei voida ilmoittaa komissiolle kyseisenä jaksona, koska YMP:n strategiasuunnitelman muutos odottaa kyseisen asetuksen 119 artiklan 10 kohdan mukaista komission hyväksyntää, nämä menot voidaan ilmoittaa seuraavien jaksojen yhteydessä.

Välimaksuja koskevat menoilmoitukset, jotka koskevat lokakuun 16 päivästä alkaen toteutettuja menoja, otetaan seuraavan vuoden talousarvioon.

10. Jos edelleenvaltuutettu tulojen ja menojen hyväksyjä vaatii lisävarmentamista, koska jonkin viitekauden menoilmoituksessa on epätäydelliset tai epäselvät tiedot, poikkeavuuksia, tulkintaeroja taikka jokin muu sellainen epäjohdonmukaisuus, joka johtuu erityisesti asetuksen (EU) 2021/2115 nojalla ja kyseisen asetuksen nojalla hyväksyttyjen komission säädösten mukaisesti vaadittujen tietojen toimittamatta jättämisestä, asianomaisen jäsenvaltion on edelleenvaltuutetun tulojen ja menojen hyväksyjän pyynnöstä toimitettava lisätietoja määräajassa, joka kyseisessä pyynnössä on asetettu ongelman vakavuuden perusteella.

Edellä 8 kohdassa säädetyn välimaksuja koskevan määräajan kuluminen voidaan keskeyttää koko siltä määrältä tai joltain osalta sitä määrää, jota maksupyyntö koskee, enintään kuuden kuukauden ajaksi tietopyynnön lähetyspäivästä ja siihen asti, kun pyydetyt tiedot vastaanotetaan ja katsotaan tyydyttäviksi. Jäsenvaltio voi suostua siihen, että keskeyttämistä jatketaan vielä kolmella lisäkuukaudella.

Jos asianomainen jäsenvaltio ei vastaa lisätietopyyntöön kyseisessä pyynnössä asetetussa määräajassa tai jos vastausta pidetään epätyydyttävänä tai sen perusteella vaikuttaa siltä, ettei sovellettavia sääntöjä ole noudatettu tai että unionin varoja on käytetty väärin, komissio voi vähentää maksuja tai keskeyttää ne 39–42 artiklan mukaisesti.

33 artikla

YMP:n strategiasuunnitelmaan sisältyvien maaseudun kehittämisen interventioiden loppumaksun suorittaminen ja päättäminen

1. Saatuaan YMP:n strategiasuunnitelman täytäntöönpanoa koskevan viimeisen vuotuisen tuloksellisuuskertomuksen komissio suorittaa käytettävissä olevien määrärahojen rajoissa loppumaksun maaseuturahaston interventiotyyppejä koskevan voimassa olevan rahoitussuunnitelman, asianomaisen YMP:n strategiasuunnitelman viimeisen täytäntöönpanovuoden tilityksen sekä vastaavien tilien tarkastamista ja hyväksymistä koskevien päätösten perusteella. Tilitys on toimitettava komissiolle viimeistään kuuden kuukauden kuluttua asetuksen (EU) 2021/2115 86 artiklan 4 kohdassa säädetystä menojen viimeisestä tukikelpoisuuspäivästä, ja sen on katettava maksajaviraston menojen viimeiseen tukikelpoisuuspäivään asti toteuttamat menot.

2. Loppumaksu suoritetaan viimeistään kuuden kuukauden kuluttua siitä, kun komissio katsoo saaneensa tämän artiklan 1 kohdassa tarkoitetut tiedot ja asiakirjat ja viimeiset vuotuiset tilitykset on tarkastettu ja hyväksytty. Komissio vapauttaa loppumaksun maksamisen jälkeen vielä jäljellä olevat maksusitoumukset kuuden kuukauden kuluessa, sanotun kuitenkaan rajoittamatta 34 artiklan 5 kohdan soveltamista.

3. Jos komissiolle ei toimiteta viimeistä vuotuista tuloksellisuuskertomusta ja YMP:n strategiasuunnitelman viimeisen täytäntöönpanovuoden tilien tarkastamiseksi ja hyväksymiseksi tarvittavia asiakirjoja tämän artiklan 1 kohdassa asetetun määräajan kuluessa, loppumaksua koskeva maksusitoumus vapautetaan ilman eri toimenpiteitä 34 artiklan mukaisesti.

34 artikla

YMP:n strategiasuunnitelmia koskevien talousarviositoumusten vapauttaminen ilman eri toimenpiteitä

1. Komissio vapauttaa ilman eri toimenpiteitä YMP:n strategiasuunnitelmaan sisältyviin maaseudun kehittämisen interventioihin liittyvän talousarviositoumuksen osan, jota ei ole käytetty ennakko- tai välimaksuihin tai josta komissio ei ole saanut 32 artiklan 6 kohdan a ja c alakohdassa vahvistetut edellytykset täyttävää menoilmoitusta toteutetuista menoista, viimeistään talousarviositoumuksen tekemistä seuraavan toisen vuoden joulukuun 31 päivänä.

2. Talousarviositoumuksen osa, joka on vielä avoimena asetuksen (EU) 2021/2115 86 artiklan 4 kohdassa tarkoitettuna menojen viimeisenä tukikelpoisuuspäivänä ja josta ei ole tehty menoilmoitusta kuuden kuukauden kuluessa kyseisestä päivästä, vapautetaan ilman eri toimenpiteitä.

3. Edellä 1 tai 2 kohdassa tarkoitetun määräajan, jonka päätyttyä ilman eri toimenpiteitä tapahtuva vapauttaminen suoritetaan, kuluminen keskeytyy kyseessä oleviin toimiin liittyvän määrän osalta oikeudellisen menettelyn tai sellaisen hallinnollisen muutoksenhaun ajaksi, jolla on lykkäävä vaikutus, edellyttäen, että komissio on saanut asiasta asianomaisen jäsenvaltion antaman perustellun ilmoituksen viimeistään 31 päivänä tammikuuta vuonna N+3.

4. Talousarviositoumusten vapauttamista ilman eri toimenpiteitä laskettaessa ei oteta huomioon a) talousarviositoumuksen osaa, josta on jätetty menoilmoitus mutta johon liittyvään korvaukseen komissio on tehnyt vähennyksen tai on keskeyttänyt sen maksamisen 31 päivään joulukuuta vuonna N+2 mennessä; b) talousarviositoumuksen osaa, jota maksajavirasto ei ole voinut maksaa sellaisen ylivoimaisen esteen vuoksi, jolla on vakavia seurauksia YMP:n strategiasuunnitelman täytäntöönpanolle. Ylivoimaiseen esteeseen vetoavien kansallisten viranomaisten on osoitettava kaikkien YMP:n strategiasuunnitelmaan sisältyvien maaseudun kehittämisen interventioiden tai niiden osan toteutukseen kohdistuneet välittömät seuraukset.

Jäsenvaltioiden on lähetettävä komissiolle viimeistään kunkin vuoden 31 päivänä tammikuuta tiedot ensimmäisessä alakohdassa tarkoitetuista poikkeuksista edellisen vuoden loppuun mennessä ilmoitettujen määrien osalta.

5. Komissio ilmoittaa hyvissä ajoin jäsenvaltiolle, jos uhkana on talousarviositoumusten vapauttaminen ilman eri toimenpiteitä. Se ilmoittaa niille ilman eri toimenpiteitä peruuntuvien talousarviositoumusten määrän hallussaan olevien tietojen perusteella. Jäsenvaltioilla on tiedon saamispäivästä kaksi kuukautta aikaa hyväksyä kyseinen määrä tai esittää huomautuksia. Komissio suorittaa talousarviositoumusten vapauttamisen ilman eri toimenpiteitä yhdeksän kuukauden kuluessa viimeisen 1, 2 ja 3 kohdassa tarkoitetun määräajan päättymisestä.

6. Jos talousarviositoumuksia vapautetaan ilman eri toimenpiteitä, kyseiseen YMP:n strategiasuunnitelmaan myönnettävästä maaseuturahaston rahoitusosuudesta vähennetään asianomaisen vuoden osalta ilman eri toimenpiteitä vapautettu määrä. Asianomaisen jäsenvaltion on laadittava komission hyväksyttäväksi tarkistettu rahoitussuunnitelma tuen vähennyksen jakamiseksi interventiotyyppien kesken. Muussa tapauksessa komissio suorittaa vähennyksen määräsuhteessa kullekin interventiotyypille myönnettyihin määriin.







III LUKU

Yhteiset säännökset

35 artikla

Maatalouden varainhoitovuosi

Maatalouden varainhoitovuosi kattaa maksajavirastojen maksamat menot sekä niiden vastaanottamat ja maataloustukirahaston ja maaseuturahaston tileihin kirjaamat tulot varainhoitovuodelta ”N”, joka alkaa 16 päivänä lokakuuta vuonna ”N–1” ja päättyy 15 päivänä lokakuuta vuonna ”N”, sanotun kuitenkaan rajoittamatta komission 47 artiklan 2 kohdan ensimmäisen alakohdan a alakohdan nojalla antamia erityissäännöksiä julkiseen interventioon liittyvistä menoilmoituksista ja tuloista.

36 artikla

Kaksinkertaisen rahoituksen kielto

Jäsenvaltioiden on varmistettava, ettei maataloustukirahastosta tai maaseuturahastosta rahoitettaviin menoihin osoiteta unionin talousarviosta muuta rahoitusta.

Maaseuturahaston osalta toimi voi saada YMP:n strategiasuunnitelmasta ja muista asetuksen (EU) 2021/1060 1 artiklan 1 kohdassa tarkoitetuista rahastoista tai unionin välineistä eri muodoissa myönnettyä tukea ainoastaan, jos näin kumuloituneen tuen kokonaismäärä ei ylitä kyseiseen interventiotyyppiin asetuksen (EU) 2021/2115 III osaston mukaisesti sovellettavaa tuen enimmäisintensiteettiä tai enimmäismäärää. Tällöin jäsenvaltiot eivät saa ilmoittaa komissiolle samoja menoja seuraavien osalta:

a) asetuksen (EU) 2021/1060 1 artiklan 1 kohdassa tarkoitetun muun rahaston tai muun unionin välineen tuki; tai

b) saman YMP:n strategiasuunnitelman mukainen tuki.

Menoilmoitukseen sisällytettävien menojen määrä voidaan laskea määräsuhteen mukaisesti tukiehtoja koskevassa asiakirjassa vahvistetulla tavalla.

37 artikla

Maksajavirastojen menojen tukikelpoisuus

1. Edellä 5 artiklan 2 kohdassa ja 6 artiklassa tarkoitettuihin menoihin voidaan myöntää unionin rahoitusta vain, jos hyväksytty maksajavirasto on ne toteuttanut ja jos a) menot on toteutettu sovellettavien unionin sääntöjen mukaisesti, tai b) kun kyseessä ovat asetuksessa (EU) 2021/2115 tarkoitetut interventiotyypit, i) menot voidaan yhdistää vastaavaan ilmoitettuun tuotokseen, ja ii) menot on toteutettu sovellettavien hallintojärjestelmien mukaisesti, mutta tältä osin ei oteta huomioon asianomaisessa YMP:n strategiasuunnitelmassa vahvistettuja, yksittäisiä tuensaajia koskevia tukikelpoisuusedellytyksiä.

2. Edellä olevan 1 kohdan b alakohdan i alakohtaa ei sovelleta tuensaajille asetuksessa (EU) 2021/2115 tarkoitettujen interventiotyyppien osalta maksettuihin ennakoihin.

38 artikla

Maksumääräaikojen noudattaminen

1. Kun unionin oikeudessa säädetään maksumääräajoista, maksajavirastojen tuensaajille ennen aikaisinta mahdollista maksupäivää tai viimeisen mahdollisen maksupäivän jälkeen suorittamat maksut eivät voi saada unionin rahoitusta.

2. Siirretään komissiolle valta antaa 102 artiklan mukaisesti delegoituja säädöksiä, joilla täydennetään tätä asetusta säännöillä, jotka koskevat olosuhteita ja edellytyksiä, joiden mukaisesti tämän artiklan 1 kohdassa tarkoitettuja maksuja voidaan pitää tukikelpoisina suhteellisuusperiaate huomioon ottaen.

39 artikla

Kuukausimaksujen ja välimaksujen vähentäminen

1. Jos komissio toteaa menoilmoitusten tai 90 artiklassa tarkoitettujen tietojen, ilmoitusten ja asiakirjojen perusteella, että unionin oikeudessa vahvistetut rahoituksen enimmäismäärät ovat ylittyneet, komissio vähentää asianomaiselle jäsenvaltiolle maksettavia kuukausi- tai välimaksuja 21 artiklan 3 kohdassa tarkoitettuja kuukausimaksuja koskevilla täytäntöönpanosäädöksillä tai 32 artiklassa tarkoitettujen välimaksujen yhteydessä.

2. Jos komissio toteaa menoilmoitusten tai 90 artiklassa tarkoitettujen tietojen, ilmoitusten ja asiakirjojen perusteella, ettei 38 artiklassa vahvistettuja maksumääräaikoja ole noudatettu, se ilmoittaa asiasta asianomaiselle jäsenvaltiolle ja antaa sille mahdollisuuden esittää huomautuksensa määräajassa, jonka on oltava vähintään 30 päivää. Jos jäsenvaltio ei esitä huomautuksiaan asetetun määräajan kuluessa tai jos komissio on todennut, että annettu vastaus on ilmeisen riittämätön, komissio voi vähentää kyseiselle jäsenvaltiolle maksettavia kuukausi- tai välimaksuja 21 artiklan 3 kohdassa tarkoitettuja kuukausimaksuja koskevilla täytäntöönpanosäädöksillä tai 32 artiklassa tarkoitettujen välimaksujen yhteydessä.

3. Tämän artiklan mukaiset vähennykset eivät rajoita 53 artiklan soveltamista.

4. Komissio voi hyväksyä täytäntöönpanosäädöksiä, joilla vahvistetaan tarkemmat säännöt 38 artiklassa säädetyn järjestelyn moitteettoman toiminnan edellyttämästä menettelystä ja muista käytännön järjestelyistä. Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.

40 artikla

Maksujen keskeyttäminen vuotuisen tarkastamis- ja hyväksymismenettelyn yhteydessä

1. Jos jäsenvaltiot eivät toimita 9 artiklan 3 kohdassa ja 12 artiklan 2 kohdassa tarkoitettuja asiakirjoja 9 artiklan 3 kohdassa asetetuissa määräajoissa, komissio voi hyväksyä täytäntöönpanosäädöksiä, joilla keskeytetään 21 artiklan 3 kohdassa tarkoitettujen kuukausimaksujen maksaminen kokonaisuudessaan. Komissio korvaa määrät, joiden maksaminen on keskeytetty, saatuaan asianomaiselta jäsenvaltiolta puuttuvat asiakirjat, edellyttäen, että kyseiset tiedot vastaanotetaan viimeistään kuuden kuukauden kuluttua määräajasta.

Kun kyseessä ovat 32 artiklassa tarkoitetut välimaksut, menoilmoituksia ei voida hyväksyä, jos mainitun artiklan 7 kohtaa ei noudateta.

2. Jos komissio toteaa 54 artiklassa tarkoitetun vuotuisen tuloksellisuuden tarkastamisen ja hyväksymisen yhteydessä, että ilmoitettujen menojen ja niihin liittyvää ilmoitettua tuotosta vastaavan määrän välinen erotus on yli 50 prosenttia, eikä jäsenvaltio esitä asianmukaisesti perusteltuja syitä sille, komissio voi hyväksyä täytäntöönpanosäädöksiä, joilla keskeytetään 21 artiklan 3 kohdassa tarkoitettujen kuukausimaksujen tai 32 artiklassa tarkoitettujen välimaksujen maksaminen.

Keskeytystä sovelletaan sellaisiin interventioiden menoihin, joihin on sovellettu 54 artiklan 2 kohdassa tarkoitettua vähennystä, siten ettei keskeytettävä määrä ylitä 54 artiklan 2 kohdan mukaisesti sovellettua vähennystä vastaavaa prosenttimäärää. Komissio palauttaa jäsenvaltioille määrät, joiden maksaminen on keskeytetty, tai vähentää niitä pysyvästi viimeistään 54 artiklassa tarkoitetulla täytäntöönpanosäädöksellä, joka koskee sitä vuotta, jona maksut on keskeytetty. Jos jäsenvaltiot kuitenkin osoittavat, että tarvittavat korjaavat toimet on toteutettu, komissio voi peruuttaa maksamisen keskeytyksen aikaisemmin erillisellä täytäntöönpanosäädöksellä.

3. Siirretään komissiolle valta antaa 102 artiklan mukaisesti delegoituja säädöksiä, joilla täydennetään tätä asetusta maksujen keskeyttämisastetta koskevilla säännöillä.

4. Tämän artiklan 1 ja 2 kohdassa tarkoitetut täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

Ennen tämän artiklan 1 kohdassa ja 2 kohdan ensimmäisessä alakohdassa tarkoitettujen täytäntöönpanosäädösten hyväksymistä komissio ilmoittaa aikomuksestaan asianomaiselle jäsenvaltiolle ja antaa sille mahdollisuuden esittää huomautuksensa määräajassa, jonka on oltava vähintään 30 päivää.

5. Edellä 21 artiklan 3 kohdassa tarkoitettuja kuukausimaksuja tai 32 artiklassa tarkoitettuja välimaksuja määrittävissä täytäntöönpanosäädöksissä on otettava huomioon tämän artiklan nojalla hyväksytyt täytäntöönpanosäädökset.

41 artikla

Maksujen keskeyttäminen monivuotisen tuloksellisuuden seurannan yhteydessä

1. Jos komissio pyytää asetuksen (EU) 2021/2115 135 artiklan 2 ja 3 kohdan mukaisesti asianomaista jäsenvaltiota toimittamaan toimintasuunnitelman, kyseisen jäsenvaltion on laadittava tällainen toimintasuunnitelma komissiota kuullen. Toimintasuunnitelman on sisällettävä suunnitellut korjaavat toimet ja selkeät edistymisen indikaattorit sekä määräaika, jonka kuluessa asiassa on edistyttävä. Määräaika voi olla pidempi kuin yksi varainhoitovuosi.

Asianomaisen jäsenvaltion on vastattava kahden kuukauden kuluessa siitä, kun komissio on pyytänyt toimintasuunnitelmaa.

Kahden kuukauden kuluessa siitä, kun komissio on vastaanottanut toimintasuunnitelman asianomaiselta jäsenvaltiolta, komissio ilmoittaa tarvittaessa kyseiselle jäsenvaltiolle kirjallisesti vastustavansa toimitettua toimintasuunnitelmaa ja pyytää sen muuttamista. Asianomaisen jäsenvaltion on noudatettava komission hyväksymää toimintasuunnitelmaa ja sen täytäntöönpanon arvioitua aikataulua.

Komissio hyväksyy täytäntöönpanosäädöksiä, joissa vahvistetaan toimintasuunnitelmien rakennetta ja toimintasuunnitelmien laatimismenettelyä koskevat tarkemmat säännöt. Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.

2. Jos jäsenvaltio ei toimita tai toteuta tämän artiklan 1 kohdassa tarkoitettua toimintasuunnitelmaa tai jos toimintasuunnitelma on selvästi riittämätön tilanteen korjaamiseksi tai jos sitä ei ole muutettu kyseisessä kohdassa tarkoitetun komission kirjallisen pyynnön mukaisesti, komissio voi hyväksyä täytäntöönpanosäädöksiä, joilla keskeytetään 21 artiklan 3 kohdassa tarkoitettujen kuukausimaksujen tai 32 artiklassa tarkoitettujen välimaksujen maksaminen.

Poiketen siitä, mitä tämän kohdan ensimmäisessä alakohdassa säädetään, komission pyyntö saada toimintasuunnitelma varainhoitovuodeksi 2025 ei johda maksujen keskeyttämiseen ennen asetuksen (EU) 2021/2115 135 artiklan 3 kohdassa säädettyä varainhoitovuoden 2026 tuloksellisuuden tarkastelua.

Ensimmäisessä alakohdassa tarkoitettua maksujen keskeyttämistä sovelletaan suhteellisuusperiaatteen mukaisesti kyseisen toimintasuunnitelman kattamiin interventioihin liittyviin asianomaisiin menoihin.

Komission on korvattava määrät, joiden maksaminen on keskeytetty, jos asetuksen (EU) 2021/2115 135 artiklassa tarkoitettu tuloksellisuuden tarkastelu tai asianomaisten jäsenvaltioiden maatalouden varainhoitovuoden aikana antama vapaaehtoinen ilmoitus toimintasuunnitelman edistymisestä ja puutteiden korjaamiseksi toteutetuista toimista osoittaa, että tavoitteiden saavuttamisessa on edistytty riittävästi.

Jos tilannetta ei ole korjattu 12 kuukauden kuluttua maksujen keskeytyksestä, komissio voi hyväksyä täytäntöönpanosäädöksen, jolla vähennetään pysyvästi määrää, jonka maksaminen on asianomaisen jäsenvaltion osalta keskeytetty.

Tässä kohdassa tarkoitetut täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

Ennen tällaisten täytäntöönpanosäädösten antamista komissio ilmoittaa aikomuksestaan asianomaiselle jäsenvaltiolle ja pyytää sitä esittämään kantansa määräajassa, jonka on oltava vähintään 30 päivää.

3. Siirretään komissiolle valta antaa 102 artiklan mukaisesti delegoituja säädöksiä tämän asetuksen täydentämiseksi säännöillä, jotka koskevat maksujen keskeyttämisastetta ja keskeyttämisen kestoa sekä kyseisten määrien palauttamisen tai vähentämisen edellytyksiä monivuotinen tuloksellisuuden seuranta huomioon ottaen.

42 artikla

Maksujen keskeyttäminen hallintojärjestelmien puutteiden vuoksi

1. Jos hallintojärjestelmien moitteettomassa toiminnassa on vakavia puutteita, komissio pyytää tarvittaessa asianomaista jäsenvaltiota toimittamaan tarvittavat korjaavat toimenpiteet ja selkeät edistymisindikaattorit sisältävän toimintasuunnitelman. Tämä toimintasuunnitelma laaditaan komissiota kuullen. Asianomaisen jäsenvaltion on vastattava kahden kuukauden kuluessa komission pyynnön esittämisestä, jotta voidaan arvioida toimintasuunnitelman tarvetta.

Komissio hyväksyy täytäntöönpanosäädöksiä, joissa vahvistetaan toimintasuunnitelmien rakennetta ja toimintasuunnitelmien laatimismenettelyä koskevat säännöt. Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.

2. Jos jäsenvaltio ei toimita tai toteuta tämän artiklan 1 kohdassa tarkoitettua toimintasuunnitelmaa tai jos toimintasuunnitelma on selvästi riittämätön tilanteen korjaamiseksi tai jos sitä ei ole toteutettu kyseisessä kohdassa tarkoitetun komission kirjallisen pyynnön mukaisesti, komissio voi hyväksyä täytäntöönpanosäädöksiä, joilla keskeytetään 21 artiklan 3 kohdassa tarkoitettujen kuukausimaksujen tai 32 artiklassa tarkoitettujen välimaksujen maksaminen.

Keskeytystä sovelletaan suhteellisuusperiaatteen mukaisesti niihin asianomaisiin jäsenvaltion toteuttamiin menoihin, joissa puutteita ilmenee, tämän kohdan ensimmäisessä alakohdassa tarkoitetuissa täytäntöönpanosäädöksissä vahvistettavan ajan, joka saa olla enintään 12 kuukautta. Tätä aikaa voidaan komission täytäntöönpanosäädöksillä pidentää uusilla ajanjaksoilla, jotka ovat yhteensä enintään 12 kuukauden pituisia, jos keskeytyksen edellytykset edelleen täyttyvät. Keskeytetyt määrät on otettava huomioon 55 artiklassa tarkoitettuja täytäntöönpanosäädöksiä hyväksyttäessä.

3. Kohdassa 2 tarkoitetut täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

Ennen tällaisten täytäntöönpanosäädösten hyväksymistä komissio ilmoittaa aikomuksestaan asianomaiselle jäsenvaltiolle ja pyytää sitä esittämään kantansa määräajassa, jonka on oltava vähintään 30 päivää.

4. Edellä 21 artiklan 3 kohdassa tarkoitettuja kuukausimaksuja tai 32 artiklassa tarkoitettuja välimaksuja määrittävissä täytäntöönpanosäädöksissä on otettava huomioon tämän artiklan 2 kohdan nojalla hyväksytyt täytäntöönpanosäädökset.

43 artikla

Erillinen kirjanpito

1. Jokaisen maksajaviraston on pidettävä erillistä kirjanpitoa unionin talousarvioon maataloustukirahastoa ja maaseuturahastoa varten kirjatuista määrärahoista.

2. Komissio voi hyväksyä täytäntöönpanosäädöksiä, joilla annetaan tarkemmat säännöt tässä artiklassa tarkoitetusta velvoitteesta sekä erityisedellytyksistä, joita sovelletaan maksajavirastojen kirjanpidossa kirjattaviin tietoihin. Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.

44 artikla

Maksut tuensaajille

1. Jäsenvaltioiden on varmistettava, että tässä asetuksessa säädettyyn rahoitukseen liittyvät maksut suoritetaan tuensaajille kokonaisuudessaan, jollei toisaalla unionin oikeudessa nimenomaisesti toisin säädetä.

2. Jäsenvaltioiden on varmistettava, että 65 artiklan 2 kohdassa tarkoitettuihin interventioihin ja toimenpiteisiin liittyvät maksut suoritetaan aikaisintaan 1 päivänä joulukuuta ja viimeistään seuraavan kalenterivuoden 30 päivänä kesäkuuta.

Sen estämättä, mitä ensimmäisessä alakohdassa säädetään, jäsenvaltiot voivat:

a) maksaa ennen 1 päivää joulukuuta mutta aikaisintaan 16 päivänä lokakuuta ennakkomaksuja, joiden suuruus on enintään 50 prosenttia suorien tukien muodossa olevien interventioiden sekä asetuksen (EU) N:o 228/2013 IV luvussa ja asetuksen (EU) N:o 229/2013 IV luvussa tarkoitettujen toimenpiteiden osalta;

b) maksaa ennen 1 päivää joulukuuta ennakkomaksuja, joiden suuruus on enintään 75 prosenttia 65 artiklan 2 kohdassa tarkoitettujen maaseudun kehittämisen interventioiden tuen osalta.

3. Jäsenvaltiot voivat päättää maksaa asetuksen (EU) 2021/2115 73 ja 77 artiklassa tarkoitettujen interventioiden ennakkomaksuja, joiden suuruus on enintään 50 prosenttia.

4. Jotta ennakkomaksut maksettaisiin johdonmukaisella ja syrjimättömällä tavalla, siirretään komissiolle valta antaa delegoituja säädöksiä 102 artiklan mukaisesti tämän artiklan muuttamiseksi lisäämällä sääntöjä, joilla jäsenvaltioiden sallitaan maksaa ennakkomaksuja asetuksen (EU) 2021/2115 III osaston III luvussa tarkoitettujen interventioiden ja asetuksessa (EU) N:o 1308/2013 säädettyjen maatalousmarkkinoita säätelevien tai tukevien toimenpiteiden osalta.

5. Jotta ennakkomaksut maksettaisiin johdonmukaisella ja syrjimättömällä tavalla, siirretään komissiolle valta antaa tämän asetuksen 102 artiklan mukaisesti delegoituja säädöksiä tämän asetuksen täydentämiseksi vahvistamalla ennakkomaksujen maksamista koskevia erityisedellytyksiä.

6. Komissio hyväksyy jäsenvaltion pyynnöstä kiireellisessä tapauksessa ja varainhoitoasetuksen 11 artiklan 2 kohdan b alakohdan mukaisissa rajoissa tapauksen mukaan täytäntöönpanosäädöksiä, jotka koskevat tämän artiklan soveltamista. Nämä täytäntöönpanosäädökset voivat poiketa tämän artiklan 2 kohdan säännöksistä, mutta ainoastaan siinä määrin ja niin kauan kuin se on ehdottoman välttämätöntä. Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.

45 artikla

Tulojen sitominen

1. Varainhoitoasetuksen 21 artiklan 5 kohdassa tarkoitettuina käyttötarkoitukseensa sidottuina tuloina pidetään seuraavia: a) maataloustukirahaston ja maaseuturahaston menojen osalta tämän asetuksen 38, 54 ja 55 artiklan mukaiset määrät ja tämän asetuksen 104 artiklan mukaisesti sovellettavan, asetukseen (EU) N:o 1306/2013 sisältyvän 54 artiklan mukaiset määrät sekä maataloustukirahaston menojen osalta tämän asetuksen 53 ja 56 artiklan mukaiset määrät, jotka on maksettava korkoineen unionin talousarvioon; b) määrät, jotka vastaavat asetuksen (EU) 2021/2115 12 ja 14 artiklassa mukaisesti sovellettavia seuraamuksia maataloustukirahaston menojen osalta; c) YMP:n yhteydessä hyväksytyn unionin oikeuden nojalla annetut ja myöhemmin menetetyt vakuudet, vakuustalletukset tai takuut, maaseudun kehittämisen interventiot pois luettuina; jäsenvaltiot voivat kuitenkin pidättää menetetyt vakuudet, jotka on annettu vienti- tai tuontitodistuksia myönnettäessä tai tarjouskilpailun yhteydessä sen takaamiseksi, että tarjousten tekijät esittävät ainoastaan vakavasti otettavia tarjouksia; d) määrät, joita on vähennetty pysyvästi 41 artiklan 2 kohdan mukaisesti.

2. Edellä 1 kohdassa tarkoitetut määrät suoritetaan unionin talousarvioon, ja jos ne käytetään uudelleen, ne on käytettävä yksinomaan maataloustukirahaston tai maaseuturahaston menojen rahoittamiseen.

3. Tätä asetusta sovelletaan soveltuvin osin 1 kohdassa tarkoitettuihin käyttötarkoitukseensa sidottuihin tuloihin.

4. Maataloustukirahaston yhteydessä varainhoitoasetuksen 113 artiklaa sovelletaan soveltuvin osin tässä asetuksessa tarkoitettujen käyttötarkoitukseensa sidottujen tulojen kirjanpitoon.

46 artikla

Tiedotustoimet

1. Edellä 7 artiklan e alakohdan nojalla rahoitettavan tiedotustoiminnan tarkoituksena on erityisesti auttaa YMP:n selittämisessä, täytäntöönpanossa ja kehittämisessä ja lisätä yleistä tietoisuutta sen sisällöstä ja tavoitteista, mukaan luettuna sen vuorovaikutus ilmaston, ympäristön ja eläinten hyvinvoinnin kanssa. Tiedotustoiminnalla pyritään tiedottamaan kansalaisille maatalouden ja elintarvikkeiden osalta kohdatuista haasteista, jakamaan tietoa viljelijöille ja kuluttajille, palauttamaan kuluttajien luottamus kriisien jälkeen tiedotuskampanjoiden avulla, antamaan tietoa muille maaseutualueiden toimijoille sekä tukemaan kestävämpää unionin maatalouden mallia ja auttamaan kansalaisia ymmärtämään sitä.

Tarkoituksena on tarjota yhtenäistä, näyttöön perustuvaa, objektiivista ja kattavaa tietoa niin unionissa kuin sen ulkopuolella, ja esitellä maatalouden ja maaseudun kehittämisen komission monivuotisessa strategisessa suunnitelmassa suunnitellut viestintätoimet.

2. Edellä 1 kohdassa tarkoitettuja toimenpiteitä voivat olla: a) kolmansien osapuolten esittämät vuotuiset työohjelmat tai muut erityistoimenpiteet; b) komission aloitteesta toteutetut toimet.

Tässä eivät tule kyseeseen lainsäädännössä edellytetyt toimenpiteet eivätkä unionin jonkin toisen toimen yhteydessä rahoitusta jo saavat toimet.

Ensimmäisen alakohdan b alakohdassa tarkoitettujen toimien toteuttamiseksi komissiota voivat avustaa ulkopuoliset asiantuntijat.

Ensimmäisessä alakohdassa tarkoitetuilla toimenpiteillä olisi edistettävä toimielinten tiedotustoimintaa unionin poliittisista prioriteeteista, siltä osin kuin nämä prioriteetit liittyvät tämän asetuksen yleisiin tavoitteisiin.

3. Komissio julkaisee vuosittain ehdotuspyynnön varainhoitoasetuksessa vahvistettuja edellytyksiä noudattaen.

4. Tämän artiklan nojalla suunnitelluista ja toteutetuista toimenpiteistä ilmoitetaan 103 artiklan 1 kohdassa tarkoitetulle komitealle.

5. Komissio antaa joka toinen vuosi Euroopan parlamentille ja neuvostolle kertomuksen tämän artiklan täytäntöönpanosta.

47 artikla

Muu tähän lukuun liittyvä komission toimivalta

1. Siirretään komissiolle valta antaa 102 artiklan mukaisesti delegoituja säädöksiä, joilla täydennetään tätä asetusta niiden edellytysten osalta, joiden mukaisesti tietyntyyppiset menot ja tulot maataloustukirahaston ja maaseuturahaston yhteydessä on korvattava.

Jos unionin talousarviota ei ole hyväksytty varainhoitovuoden alussa tai suunniteltujen sitoumusten kokonaismäärä ylittää varainhoitoasetuksen 11 artiklan 2 kohdassa säädetyn kynnysarvon, siirretään komissiolle valta antaa tämän asetuksen 102 artiklan mukaisesti delegoituja säädöksiä, joilla täydennetään tätä asetusta määrien sitomiseen ja maksamiseen sovellettavaa menetelmää koskevilla säännöillä.

2. Komissio voi antaa täytäntöönpanosäädöksiä, joilla vahvistetaan säännöt seuraavista: a) julkisena varastointina toteutettavien interventiotoimenpiteiden rahoitus ja kirjanpito sekä muut maataloustukirahastosta ja maaseuturahastosta rahoitetut menot; b) ehdot ja edellytykset, jotka koskevat maksusitoumusten ilman eri toimenpiteitä tapahtuvaan vapauttamiseen liittyvien menettelyjen täytäntöönpanoa.

Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.







IV LUKU

Tilien tarkastaminen ja hyväksyminen







1 jakso

Yleiset säännökset

48 artikla

Yhden tarkastuksen periaate

Varainhoitoasetuksen 127 artiklan mukaisesti komissio nojautuu varmuuden saamiseksi tämän asetuksen 12 artiklassa tarkoitettujen todentamisviranomaisten työhön, paitsi jos se on ilmoittanut asianomaiselle jäsenvaltiolle, ettei se voi tukeutua todentamisviranomaisen työhön tietyn varainhoitovuoden osalta ja että se ottaa tämän huomioon kyseisessä jäsenvaltiossa suoritettavien komission tarkastusten tarpeeseen liittyvässä riskinarvioinnissa. Komissio ilmoittaa kyseiselle jäsenvaltiolle, miksi se ei voi tukeutua asianomaisen todentamisviranomaisen työhön.

49 artikla

Komission suorittamat tarkastukset

1. Rajoittamatta jäsenvaltioiden kansallisten lakien, asetusten ja hallinnollisten määräysten nojalla toteuttamia tarkastuksia sekä SEUT 287 artiklan mukaisia tai SEUT 322 artiklan nojalla toteutettavia taikka asetukseen (Euratom, EY) N:o 2185/96 tai varainhoitoasetuksen 127 artiklaan perustuvia tarkastuksia komissio voi järjestää jäsenvaltioissa tarkastuksia erityisesti todentaakseen, a) ovatko hallinnolliset käytänteet yhdenmukaisia unionin sääntöjen kanssa; b) onko tämän asetuksen 5 artiklan 2 kohdan ja 6 artiklan soveltamisalaan kuuluville ja asetuksessa (EU) 2021/2115 tarkoitettuihin interventioihin liittyville menoille ilmoitettu vastaava tuotos kuin on ilmoitettu vuotuisessa tuloksellisuuskertomuksessa; c) onko asetuksissa (EU) N:o 228/2013, (EU) N:o 229/2013, (EU) N:o 1308/2013 ja (EU) N:o 1144/2014 säädettyjä toimenpiteitä vastaavat menot toteutettu ja tarkastettu sovellettavien unionin sääntöjen mukaisesti; d) onko todentamisviranomaisen työ toteutettu 12 artiklan mukaisesti ja tämän luvun 2 jakson mukaisiin tarkoituksiin; e) toimiiko maksajavirasto 9 artiklan 2 kohdassa vahvistettujen hyväksynnän vähimmäisedellytysten mukaisesti ja soveltaako jäsenvaltio asianmukaisesti 9 artiklan 4 kohdan säännöksiä; f) paneeko asianomainen jäsenvaltio YMP:n strategiasuunnitelman täytäntöön asetuksen (EU) 2021/2115 9 artiklan mukaisesti; g) onko 42 artiklassa tarkoitetut toimintasuunnitelmat pantu asianmukaisesti täytäntöön.

Henkilöiden, jotka komissio on valtuuttanut tekemään tarkastuksia, tai saamiensa valtuuksien puitteissa toimivan komission henkilöstön on voitava saada tutustua tilikirjoihin ja kaikkiin muihin maataloustukirahastosta tai maaseuturahastosta rahoitettavia menoja koskeviin asiakirjoihin, myös sähköisessä muodossa laadittuihin tai saatuihin ja tässä muodossa säilytettäviin asiakirjoihin ja metatietoihin.

Tarkastusten tekemistä koskevat valtuudet eivät vaikuta sellaisten kansallisten määräysten soveltamiseen, joilla tiettyjen toimien suorittaminen varataan kansallisessa lainsäädännössä nimetyille viranomaisille. Komission valtuuttamat henkilöt eivät saa osallistua muun muassa asianomaisen jäsenvaltion lainsäädännön mukaisiin kotietsintöihin tai henkilöiden virallisiin kuulusteluihin, sanotun kuitenkaan rajoittamatta asetuksen (Euratom, EY) N:o 2185/96 ja asetuksen (EU, Euratom) N:o 883/2013 erityissäännösten soveltamista. Heillä on kuitenkin oltava mahdollisuus saada käyttöönsä tällä tavoin hankittuja tietoja.

2. Komissio ilmoittaa tarkastuksesta hyvissä ajoin etukäteen jäsenvaltiolle, jota tarkastus koskee, tai jäsenvaltiolle, jonka alueella tarkastus tehdään, ottaen huomioon maksajavirastoille näiden tarkastusten järjestämisestä aiheutuvat hallinnolliset vaikutukset. Asianomaisen jäsenvaltion virkamiehet saavat osallistua näihin tarkastuksiin.

Jäsenvaltion toimivaltaisten viranomaisten on tehtävä komission pyynnöstä ja asianomaisen jäsenvaltion suostumuksella tässä asetuksessa tarkoitetuille toimille lisätarkastuksia tai -selvityksiä. Komission henkilöstö tai komission valtuuttamat henkilöt voivat osallistua tällaisiin tarkastuksiin.

Komissio voi tarkastusten tehostamiseksi pyytää asianomaisen jäsenvaltion suostumuksella jäsenvaltion viranomaisilta apua tiettyihin tarkastuksiin tai selvityksiin.

50 artikla

Tietojen saatavuus

1. Jäsenvaltioiden on annettava komission käyttöön kaikki maataloustukirahaston ja maaseuturahaston asianmukaisen toiminnan kannalta tarpeelliset tiedot ja toteutettava kaikki asianmukaiset toimenpiteet, jotka saattavat helpottaa tarkastuksia, joiden komissio arvioi olevan tarpeen unionin antamien varojen hoidossa.

2. Jäsenvaltioiden on annettava komissiolle pyynnöstä tiedoksi lait, asetukset ja hallinnolliset määräykset, jotka ne ovat antaneet YMP:hen liittyvien unionin säädösten panemiseksi täytäntöön ja joilla on taloudellisia vaikutuksia maataloustukirahastoon tai maaseuturahastoon.

3. Jäsenvaltioiden on annettava komission käyttöön tiedot asetuksessa (EY, Euratom) N:o 2988/95 tarkoitetuista väärinkäytöksistä ja muista jäsenvaltion YMP:n strategiasuunnitelmissaan vahvistamien edellytysten noudattamatta jättämisistä, havaituista petosepäilyistä sekä kyseisten väärinkäytösten sekä petosten vuoksi aiheettomasti suoritettujen maksujen takaisinperimiseksi tämän luvun 3 jakson nojalla toteutetuista toimista. Komissio laatii näistä tiedoista yhteenvedon ja julkaisee sen vuosittain ja toimittaa sen Euroopan parlamentille.

51 artikla

Asiakirjojen saatavuus

1. Hyväksyttyjen maksajavirastojen on säilytettävä suoritettuja maksuja koskevat asiakirjat ja unionin oikeuden edellyttämien tarkastusten tekemiseen liittyvät asiakirjat ja annettava kyseiset asiakirjat ja asiaan liittyvät komission käyttöön.

Kyseiset asiakirjat ja tiedot voidaan säilyttää sähköisesti komission 3 kohdan nojalla vahvistamien ehtojen mukaisesti.

Jos kyseiset asiakirjat ja tiedot ovat menojen hyväksymisestä vastaavan, maksajaviraston antamalla valtuutuksella toimivan viranomaisen hallussa, kyseisen viranomaisen on toimitettava hyväksytylle maksajavirastolle kertomukset tehtyjen tarkastusten lukumäärästä ja sisällöstä sekä tarkastusten tulosten perusteella toteutetuista toimenpiteistä.

2. Tätä artiklaa sovelletaan soveltuvin osin todentamisviranomaisiin.

3. Komissio voi hyväksyä täytäntöönpanosäädökset, joilla määrätään ehdot, joiden mukaisesti tässä artiklassa tarkoitetut asiakirjat ja tiedot on säilytettävä, mukaan lukien säilytysmuoto ja säilytyksen kesto. Nämä täytäntöönpanosäädökset annetaan 103 artiklan 3 kohdassa tarkoitettua tarkastelumenettelyä noudattaen.

52 artikla

Komission toimivalta, joka liittyy tarkastuksiin ja asiakirjoihin sekä tiedottamis- ja yhteistyövelvollisuuteen

1. Siirretään komissiolle valta antaa 102 artiklan mukaisesti delegoituja säädöksiä, jotka ovat tarpeen tässä luvussa esitettyjen tarkastuksiin sekä asiakirjojen ja tietojen saatavuuteen liittyvien säännösten asianmukaisen ja tehokkaan soveltamisen varmistamiseksi ja joilla täydennetään tätä asetusta vahvistamalla erityisvelvoitteet, jotka jäsenvaltioiden on tämän luvun mukaisesti täytettävä, ja säännöt perusteista, joiden mukaisesti määritetään asetuksessa (EY, Euratom) N:o 2988/95 tarkoitetut väärinkäytökset ja muut ilmoitettavat tapaukset, joissa ei ole noudatettu jäsenvaltioiden YMP:n strategiasuunnitelmissa vahvistettuja edellytyksiä, sekä tässä yhteydessä toimitettavat tiedot.

2. Komissio voi hyväksyä täytäntöönpanosäädökset, joilla vahvistetaan säännöt, jotka koskevat niihin yhteistyövelvoitteisiin liittyviä menettelyitä, jotka jäsenvaltioiden on täytettävä 49 ja 50 artiklan panemiseksi täytäntöön; Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.







2 jakso

Tilien tarkastaminen ja hyväksyminen

53 artikla

Vuotuinen tilien tarkastaminen ja hyväksyminen

1. Komissio päättää hyväksyttyjen maksajavirastojen tilien tarkastamisesta ja hyväksymisestä 5 artiklan 2 kohdassa ja 6 artiklassa tarkoitettujen menojen osalta 9 artiklan 3 kohdan ensimmäisen alakohdan a ja d alakohdassa tarkoitettujen tietojen perusteella täytäntöönpanosäädöksillä, jotka se antaa ennen 31 päivää toukokuuta asianomaista varainhoitovuotta seuraavana vuonna. Nämä täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

Nämä täytäntöönpanosäädökset koskevat toimitettujen vuotuisten tilitysten täydellisyyttä, täsmällisyyttä ja todenperäisyyttä, eivätkä ne rajoita 54 ja 55 artiklan nojalla myöhemmin hyväksyttävien täytäntöönpanosäädösten sisältöä.

2. Komissio hyväksyy täytäntöönpanosäädöksiä, joissa vahvistetaan säännöt toimista, jotka ovat tarpeen 1 kohdassa tarkoitettujen täytäntöönpanosäädösten hyväksymiseksi ja täytäntöön panemiseksi, mukaan lukien säännöt komission ja jäsenvaltioiden välisestä tietojenvaihdosta ja noudatettavista määräajoista. Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.

54 artikla

Vuotuinen tuloksellisuuden tarkastaminen ja hyväksyminen

1. Jos tämän asetuksen 5 artiklan 2 kohdassa ja 6 artiklassa tarkoitetuille ja asetuksen (EU) 2021/2115 III osastossa tarkoitettuihin interventioihin liittyville menoille ei ole ilmoitettu tämän asetuksen 9 artiklan 3 kohdassa ja 10 artiklassa ja asetuksen (EU) 2021/2115 134 artiklassa tarkoitetussa vuotuisessa tuloksellisuuskertomuksessa vastaavia tuotoksia, komissio hyväksyy ennen 15 päivää lokakuuta asianomaista varainhoitovuotta seuraavana vuonna täytäntöönpanosäädöksiä, joissa määritetään unionin rahoituksesta vähennettävä määrät. Nämä täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

Nämä täytäntöönpanosäädökset eivät rajoita tämän asetuksen 55 artiklan nojalla myöhemmin hyväksyttävien täytäntöönpanosäädösten sisältöä.

2. Komissio arvioi vähennettäviä määriä intervention osalta ilmoitettujen vuotuisten menojen ja YMP:n strategiasuunnitelman mukaista ilmoitettua tuotosta vastaavan määrän välisen erotuksen perusteella ja ottaen huomioon jäsenvaltion asetuksen (EU) 2021/2115 134 artiklan 8 kohdan mukaisissa vuotuisissa tuloksellisuuskertomuksissa esittämät perustelut.

3. Ennen tämän artiklan 1 kohdassa tarkoitetun täytäntöönpanosäädöksen hyväksymistä komissio antaa asianomaiselle jäsenvaltiolle mahdollisuuden esittää huomautuksensa ja perustella mahdolliset erot määräajassa, jonka on oltava vähintään 30 päivää, jos 9 artiklan 3 kohdassa, 10 artiklassa ja 12 artiklan 2 kohdassa tarkoitetut asiakirjat on toimitettu määräaikaan mennessä.

4. Siirretään komissiolle valta antaa 102 artiklan mukaisesti delegoituja säädöksiä tämän asetuksen täydentämiseksi säännöillä, jotka koskevat asianomaisen jäsenvaltion esittämien perustelujen kriteereitä sekä vähennyksen soveltamisen menetelmiä ja kriteereitä.

5. Komissio hyväksyy täytäntöönpanosäädöksiä, joissa vahvistetaan säännöt toimista, jotka ovat tarpeen tämän artiklan 1 kohdassa tarkoitettujen täytäntöönpanosäädösten hyväksymiseksi ja täytäntöön panemiseksi, mukaan lukien säännöt komission ja jäsenvaltioiden välisestä tietojenvaihdosta ja noudatettavista määräajoista. Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.

55 artikla

Sääntöjenmukaisuuden tarkastaminen

1. Jos komissio toteaa, ettei 5 artiklan 2 kohdassa ja 6 artiklassa tarkoitettuja menoja ole toteutettu unionin oikeuden mukaisesti, se hyväksyy täytäntöönpanosäädöksiä, joissa määritetään unionin rahoituksen ulkopuolelle jätettävät määrät. Nämä täytäntöönpanosäädökset hyväksytään 103 artiklan 2 kohdassa tarkoitettua neuvoa-antavaa menettelyä noudattaen.

Kun kyseessä ovat asetuksessa (EU) 2021/2115 tarkoitetut interventiotyypit, tämän kohdan ensimmäisessä alakohdassa tarkoitettua unionin rahoituksen ulkopuolelle jättämistä sovelletaan kuitenkin ainoastaan silloin, kun jäsenvaltioiden hallintojärjestelmien moitteettomassa toiminnassa on vakavia puutteita.

Ensimmäistä alakohtaa ei sovelleta tapauksissa, joissa yksittäiset tuensaajat eivät ole noudattaneet YMP:n strategiasuunnitelmissa ja kansallisissa säännöissä vahvistettuja tukikelpoisuusedellytyksiä.

2. Komissio arvioi rahoituksen ulkopuolelle jätettävät määrät todettujen puutteiden vakavuuden perusteella. Se ottaa tässä yhteydessä asianmukaisesti huomioon rikkomuksen ja unionille aiheutuneen taloudellisen vahingon laadun.

3. Ennen 1 kohdassa tarkoitetun täytäntöönpanoasetuksen hyväksymistä komission havainnot ja asianomaisen jäsenvaltion antamat vastaukset kyseisiin havaintoihin annetaan molempien osapuolten välillä tiedoksi kirjallisina, minkä jälkeen molemmat osapuolet pyrkivät sopimukseen toteutettavista toimenpiteistä. Asianomaisille jäsenvaltioille on annettava mahdollisuus osoittaa, että noudattamatta jättämisen todellinen laajuus on komission arviota vähäisempi.

Jollei sopimukseen päästä, asianomainen jäsenvaltio voi pyytää sellaisen menettelyn aloittamista, jolla pyritään sovittamaan yhteen molempien osapuolten kannat neljän kuukauden kuluessa. Menettelyn suorittaa sovitteluelin. Menettelyn tuloksesta toimitetaan komissiolle raportti. Komissio ottaa raportissa esitetyt suositukset huomioon ennen mahdollisen päätöksen tekemistä rahoituksen epäämisestä ja ilmoittaa syyt, jos se päättää poiketa näistä suosituksista.

4. Rahoitusta ei evätä, kun kyseessä ovat a) 5 artiklan 2 kohdassa tarkoitetut menot, jotka on toteutettu yli 24 kuukautta ennen kuin komissio antaa havaintonsa kirjallisina tiedoksi asianomaiselle jäsenvaltiolle; b) 5 artiklan 2 kohdassa tarkoitettuihin monivuotisiin interventioihin tai 6 artiklassa tarkoitettuihin maaseudun kehittämisen interventioihin liittyvät menot, joiden osalta tuensaajaan kohdistuu viimeinen velvoite yli 24 kuukautta ennen kuin komissio antaa havaintonsa kirjallisina tiedoksi asianomaiselle jäsenvaltiolle; c) 6 artiklassa tarkoitettuihin maaseudun kehittämisen interventioihin mutta ei kuitenkaan tämän kohdan b alakohdassa tarkoitettuihin interventioihin liittyvät menot, joita varten maksajavirasto suorittaa maksun tai tapauksen mukaan loppumaksun yli 24 kuukautta, ennen kuin komissio antaa havaintonsa kirjallisina tiedoksi asianomaiselle jäsenvaltiolle.

5. Edellä olevaa 4 kohtaa ei sovelleta seuraavissa tapauksissa: a) jäsenvaltion myöntämät tuet, joiden osalta komissio on aloittanut SEUT 108 artiklan 2 kohdassa tarkoitetun menettelyn; b) rikkomukset, joiden osalta komissio on antanut asianomaiselle jäsenvaltiolle lausunnon perusteluineen SEUT 258 artiklan mukaisesti; c) jäsenvaltio ei noudata tämän asetuksen IV osaston III luvun mukaisia velvoitteitaan, sillä edellytyksellä, että komissio antaa jäsenvaltiolle havaintonsa kirjallisina tiedoksi 12 kuukauden kuluessa siitä, kun se on vastaanottanut jäsenvaltion raportin kyseisiä menoja koskevan tarkastuksen tuloksista.

6. Siirretään komissiolle valta antaa 102 artiklan mukaisesti delegoituja säädöksiä, joilla täydennetään tätä asetusta rahoitusoikaisujen soveltamisen perusteita ja menetelmiä koskevilla säännöillä.

7. Komissio hyväksyy täytäntöönpanosäädöksiä, joissa vahvistetaan säännöt toimista, jotka ovat tarpeen tämän artiklan 1 kohdassa tarkoitettujen täytäntöönpanosäädösten antamiseksi ja täytäntöön panemiseksi, mukaan lukien säännöt komission ja jäsenvaltioiden välisestä tietojenvaihdosta ja noudatettavista määräajoista sekä tämän artiklan 3 kohdassa säädetystä sovittelumenettelystä ja sovitteluelimen perustamisesta, tehtävistä, kokoonpanosta ja työjärjestelyistä. Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.







3 jakso

Noudattamatta jättämisen vuoksi suoritettava takaisinperintä

56 artikla

Maataloustukirahastoa koskevat erityissäännökset

1. Määrät, jotka jäsenvaltio on perinyt takaisin sääntöjenvastaisuuksien tai muiden tapausten vuoksi, joissa tuensaaja ei ole noudattanut YMP:n strategiasuunnitelmissa tarkoitettuja interventioiden edellytyksiä, on suoritettava korkoineen maksajavirastolle, joka merkitsee ne kirjanpitoon maataloustukirahastolle sidottuina tuloina sille kuukaudelle, jona ne tosiasiallisesti saadaan takaisin.

2. Jäsenvaltio voi kehottaa maksajavirastoa velan takaisinperinnästä vastaavana elimenä vähentämään tuensaajan vielä maksamatta olevat velat kyseiselle tuensaajalle suoritettavista tulevista maksuista, sanotun kuitenkaan rajoittamatta 1 kohdan soveltamista.

3. Kun unionin talousarvioon palautetaan varoja 1 kohdan mukaisesti, asianomainen jäsenvaltio voi pidättää niistä 20 prosenttia kiinteämääräisinä takaisinperintäkuluina lukuun ottamatta tapauksia, joissa sääntöjenvastaisuus johtuu jäsenvaltion omista hallintoviranomaisista tai muista virallisista elimistä.

57 artikla

Maaseuturahastoa koskevat erityissäännökset

1. Jos YMP:n strategiasuunnitelmissa täsmennettyjen maaseudun kehittämisen interventioiden osalta todetaan sääntöjenvastaisuuksia tai muita tapauksia, joissa tuensaajat tai, rahoitusvälineiden osalta, myös holdingrahastojen alaiset erityisrahastot tai lopulliset vastaanottajat eivät ole noudattaneet interventioiden edellytyksiä, jäsenvaltioiden on tehtävä rahoituksen mukautuksia peruuttamalla asianomainen unionin rahoitus osittain tai perustelluissa tapauksissa kokonaan. Jäsenvaltioiden on otettava huomioon todetun noudattamatta jättämisen laatu ja vakavuus sekä maaseuturahaston taloudellisen menetyksen suuruus.

Maaseuturahaston kautta tapahtuvan unionin rahoituksen peruutetut määrät sekä takaisinperityt määrät ja niihin liittyvät korot osoitetaan uudelleen muihin YMP:n strategiasuunnitelmiin sisältyviin maaseudun kehittämisen toimiin. Jäsenvaltio voi kuitenkin käyttää unionin rahoituksen peruutetut tai takaisinperityt määrät kokonaisuudessaan uudelleen ainoastaan YMP:n strategiasuunnitelmaansa kuuluvaan maaseudun kehittämisen toimeen eikä se voi osoittaa varoja uudelleen sellaisiin maaseudun kehittämisen toimiin, joihin on jo sovellettu rahoituksen mukautusta.

Jäsenvaltion on tämän artiklan mukaisesti vähennettävä kaikki tuensaajasta johtuvan sääntöjenvastaisuuden vuoksi aiheettomasti maksetut määrät kaikista tulevista maksuista, jotka maksajaviraston on suoritettava kyseiselle tuensaajalle.

2. Poiketen siitä, mitä 1 kohdan toisessa alakohdassa säädetään, asetuksen (EU) 2021/1060 58 artiklassa tarkoitetuista rahoitusvälineistä tukea saavien maaseudun kehittämisen interventioiden osalta rahoitusosuus, joka peruutetaan yksittäisen noudattamatta jättämisen vuoksi, voidaan käyttää uudelleen samassa rahoitusvälineessä seuraavasti: a) jos rahoitusosuuden peruuttamisen syynä oleva noudattamatta jättäminen on havaittu asetuksen (EU) 2021/1060 2 artiklan 18 alakohdassa määritellyn lopullisen vastaanottajan tasolla, rahoitusosuus osoitetaan vain muille lopullisille vastaanottajille samassa rahoitusvälineessä; b) jos rahoitusosuuden peruuttamisen syynä oleva noudattamatta jättäminen on havaittu asetuksen (EU) 2021/1060 2 artiklan 21 alakohdassa määritellyn erityisrahaston tasolla kyseisen asetuksen 2 artiklan 20 alakohdassa määritellyn holdingrahaston puitteissa, rahoitusosuus osoitetaan vain muille erityisrahastoille.

58 artikla

Takaisinperinnästä saatavien summien mahdolliseen vähentämiseen ja niiden ilmoitusten muotoon liittyvä täytäntöönpanovalta

Komissio hyväksyy täytäntöönpanosäädöksiä, joissa vahvistetaan säännöt, jotka koskevat aiheettomasti suoritettujen maksujen takaisinperinnästä johtuvien summien mahdollista vähentämistä ja niiden ilmoitusten ja tiedoksiantojen muotoa, jotka jäsenvaltioiden on toimitettava komissiolle tässä jaksossa tarkoitettujen velvoitteiden yhteydessä. Nämä täytäntöönpanosäädökset hyväksytään 103 artiklan 3 kohdassa tarkoitettua tarkastelumenettelyä noudattaen.







IV OSASTO

VALVONTAJÄRJESTELMÄT JA SEURAAMUKSET







I LUKU

Yleiset säännöt

59 artikla

Unionin taloudellisten etujen suojaaminen

1. Jäsenvaltioiden on YMP:n yhteydessä sovellettavia hallintojärjestelmiä noudattaen annettava kaikki tarvittavat lait, asetukset ja hallinnolliset määräykset sekä toteutettava muut tarvittavat toimenpiteet unionin taloudellisten etujen tehokkaan suojan varmistamiseksi, myös sovellettava tehokkaasti 37 artiklassa vahvistettuja menojen tukikelpoisuuskriteerejä. Näiden säädösten, määräysten ja toimenpiteiden on liityttävä erityisesti seuraaviin: a) maataloustukirahastosta ja maaseuturahastosta rahoitettavien toimien laillisuuden ja sääntöjenmukaisuuden tarkistaminen, myös tuensaajien tasolla ja YMP:n strategiasuunnitelmien mukaisesti; b) tehokkaan suojan varmistaminen petoksia vastaan, erityisesti hyvin riskialttiilla alueilla; suojalla on oltava ennalta ehkäisevä vaikutus, ja huomioon otetaan toimenpiteiden kustannukset, hyödyt ja niiden oikeasuhteisuus; c) sääntöjenvastaisuuksien ja petosten ehkäiseminen, havaitseminen ja korjaaminen; d) tehokkaiden, oikeasuhteisten ja varoittavien seuraamusten määrääminen unionin oikeuden tai sen puuttuessa kansallisen oikeuden mukaisesti ja tarvittaessa oikeustoimiin ryhtyminen; e) aiheettomasti suoritettujen maksujen periminen takaisin korkoineen ja tarvittaessa oikeustoimiin ryhtyminen, myös asetuksen (EY, Euratom) N:o 2988/95 1 artiklan 2 kohdassa tarkoitettujen väärinkäytösten osalta.

2. Kaikkien jäsenvaltioiden on perustettava tehokas hallinto- ja valvontajärjestelmä varmistaakseen unionin interventioita säätelevän unionin lainsäädännön noudattamisen.

Jäsenvaltioiden on toteutettava tarvittavat toimet varmistaakseen hallinnointi- ja valvontajärjestelmiensä moitteettoman toiminnan ja komissiolle ilmoitettujen menojen laillisuuden ja sääntöjenmukaisuuden.

Jäsenvaltioiden avustamiseksi tässä komissio antaa jäsenvaltioiden käyttöön tiedonlouhintavälineen, jolla arvioidaan hankkeisiin, tuensaajiin, toimeksisaajiin ja sopimuksiin liittyviä riskejä ja varmistetaan samalla mahdollisimman vähäinen hallinnollinen rasite ja unionin taloudellisten etujen tehokas suojaaminen. Kyseistä tiedonlouhintavälinettä voidaan käyttää myös 62 artiklassa tarkoitettujen sääntöjen kiertämisen estämiseksi. Komissio esittää vuoteen 2025 mennessä kertomuksen, jossa arvioidaan yhteisen tiedonlouhintavälineen käyttöä ja sen yhteentoimivuutta, jotta jäsenvaltiot voisivat ottaa sen yleisesti käyttöön.

3. Jäsenvaltioiden on huolehdittava raportointijärjestelmän ja indikaattoreita koskevien tietojen laadusta ja luotettavuudesta.

4. Jäsenvaltioiden on varmistettava, että maataloustukirahaston ja maaseuturahaston tuensaajat antavat niille tarvittavat tiedot tuensaajien tunnistamiseksi, mukaan lukien tarvittaessa Euroopan parlamentin ja neuvoston direktiivin 2013/34/EU ( 6 ) 2 artiklan 11 kohdassa määritellyn konsernin, johon ne osallistuvat, tunnistamiseksi.

5. Jäsenvaltioiden on toteutettava asianmukaiset varotoimet, joilla varmistetaan, että 1 kohdan d alakohdassa tarkoitetut sovellettavat seuraamukset ovat oikeasuhteisia ja suhteutettuja havaitun noudattamatta jättämisen vakavuuteen, laajuuteen, pysyvyyteen tai toistuvuuteen.

Jäsenvaltioiden käyttöön ottamilla järjestelyillä on voitava varmistaa, ettei seuraamuksia määrätä varsinkaan jos:

a) noudattamatta jättäminen johtuu 3 artiklan mukaisesta ylivoimaisesta esteestä tai poikkeuksellisista olosuhteista;

b) noudattamatta jättäminen johtuu toimivaltaisen viranomaisen tai muun viranomaisen virheestä ja henkilö, jota hallinnollinen seuraamus koskee, ei olisi voinut kohtuudella havaita kyseistä virhettä;

c) asianomainen henkilö voi osoittaa toimivaltaista viranomaista tyydyttävällä tavalla, ettei tämän artiklan 1 kohdassa tarkoitettu noudattamatta jättäminen ole hänen syytään, tai jos toimivaltainen viranomainen on muutoin vakuuttunut siitä, ettei noudattamatta jättäminen ole asianomaisen henkilön syytä.

Jos tuen myöntämisedellytysten noudattamatta jättäminen johtuu 3 artiklan mukaisesta ylivoimaisesta esteestä tai poikkeuksellisista olosuhteista, tuensaaja säilyttää oikeutensa tuk